text:
Inyigisho yo ku cyumweru cya 4 cya Adiventi, Umwaka A, 2013
Ku ya 22 Ukuboza 2013 – Mwayiteguriwe na Padiri Théophile NIYONSENGA
Amasomo : Izayi 7, 10-16, Zaburi ya 23 (24), 1-2, 3-4ab, 5-6, Abanyaroma 1, 1-7
Bakristu bavandimwe, Noheli ngiyi iraje, turayikozaho imitwe y’ intoki.
Imana yiyemeje gufata iya mbere ngo ize mu bantu, yigire umuntu, ibane nabo, ibe nkabo, nta na kimwe ibitandukanyijeho keretse icyaha. Ibazaniye umukiro mu Mukiza, Umwana wayo Yezu Kristu. Niyo yifatiye umugambi wo gutura muri twe – abantu kugirango idusangize kuri kamere-mana yayo natwe tuyisangize kamere muntu yacu. Imana yo nta kabuza yiyemeje kuduha kamere-mana yayo. Aho twe abantu muri bwa bugugu bwacu ntituratsimbarara tukima Imana kamere yacu?Wabona tutimye Imana ariyo yaduhaye? Twange iyi migayo ibiri kandi tiyigendere kure: Gusaba uwo twimye, no kwima uwaduhaye.
Isomo rya 1: Imana ifashe iya mbere, ije gukiza umuryango unangiye! Twibutse ko mu gihe cya Izayi, abayisraheli bari mu mage n’ ingorane bitavugwa: bari mu ntambara, bugarijwe n’ ingabo z’ abanyamahanga, akarengane, ruswa no gusahura igihugu, igitugu n’ ukwikunda byarahawe intebe. Umuhanuzi asaba umwami Akazi, wari ukijya ku butegetsi, kurangamira Imana, akayizera kugira ngo azabone gutsinda urwo rugamba. Aramubwiye ati: saba Imana ikimenyetso, bityo ubone kurwana uziko muri kumwe. Ni nk’ aho yamubwiye ati: wikwirwanirira, ambaza Imana izakube hafi, ntiwatsinda niba utoroheye Imana ngo uyinogere. Umwami aragarambye, maze afunga umutwe, acungira ku mbaraga ze bwite. Imana ntiyatereye iyo ibonye ubupfayongo bwa Akazi. Ku bw’urukundo ikunda umuryango wayo, yiyemeje kutanga ikimenyetso kizarokora benshi: Umwari asamye inda, akazabyara umuhungu, uzazana uburokorwe, amahoro n’ umukiro.Hano Imana yerekanye ko igihe abayobozi n’ abakuru b’ umuryango banangiye umutima ntibayumvire, yo ishaka ahandi inyuza umukiro ngo irokore abaturage bayo.Koko Imana nticogora, ntiyivuguruza.
Mu isomo rya 2: Pawulo arerekana ko Yezu Kristu ari we wujuje umukiro Uhoraho yari yarateguriye muntu. Ni we kimenyetso cy’ umukiro, ubwe ni umukiza. Pawulo atewe ishema no kwitwa intumwa y’ uwazaniye bose umukiro, we wavutse ku bw’ umubiri nka twe, nyamara akerekana ko ari Imana igihe atsinze urupfu akazuka kandi agatangariza bose ubuzima. Yezu ni Imana rwose n’ umuntu rwose.
Mu ivanjili, turasangamo urugero rw’uworoheye umugambi w’Imana. Mu gihe mu isomo rya mbere twumvise ukuntu Akazi yapanze imihigo, imigabo n’ imigambi agahigika Imana, mu Ivanjili ho Yozefu ahamije ko ntacyo wakora utari kumwe na yo. Yozefu koko ni umugabo w’ intungane. We azi guharira Imana ngo yuzuze ugushaka kwayo. Yemeye ko umushinga we wo kuba yari yarasabye, afite fiancée, Imana “yawurogoya” ikawuhinduramo inzira y’ umukiro w’ abantu. Yoroheye amaza ya Emanweli: Imana mu bantu. Kubera ukwemera, yumviye Ijambo ry’ Imana rizanywe na Malayika. Azemera yite izina uwo atabyaye byongeye yite iryo yabwiwe. Kubera ukwemera, Yozefu azemera kurera umwana atabyaye; n’ igihe we ntawe uzaba amuhiga, azemera ahungishe Umwana na Nyina, yemere arare rwa ntambi, ku gasi, agiriye Imana.
Bavandimwe, Yozefu natwigishe: muri iyi si y’ubwikunde hari abanga kurera abana b’ imfubyi basigiwe n’ abavandimwe babo, cyangwa bakabafata nta rundi rukundo, ahumbwo bakurikiranye imitungo basigiwe. Yozefu we siko akora. Yemeye kurera udafite amaraso ye! Umusonga w’ undi wagombye kujya utubuza gusinzira.
Yozefu ni intungane: azi guhuza imishinga ye n’ umugambi w’Imana. Imishinga yose twagira, igihe ibusanye n’ umugambi w’ Imana, iza ihatse ibibazo n’ imivumo.
Bavandimwe, aya masomo yose aratwereka ubudahemuka bw’Imana. Imana yuzuza umugambi wayo. Ikomera ku isezerano ryayo ryo kutwohereza umukiza n’ umucunguzi: Yezu Kristu. Turebeye Kuri Yozefu twemere kwakira Ijambo ryayo riyobore ubuzima bwacu, biryo ugushaka kwayo gukorwe muri twe. Iyo ubaye mu by’ Imana, nayo iba mu byawe. Tworohere Roho wayo. Tureke Imana igire ijambo ry’ ibanze n’ irya nyuma mu buzima bwacu, mu ngo zacu no mu mishinga yacu.
Mu gitambo cya Misa, Imana iraduha kimenyetso cy’ umukiro wacu: Ikimenyetso cy’ uko iri rwagati muri twe ni Ijambo ryayo dusangira ndetse n’ Umubiri n’Amaraso bya Yezu Kristu Umwana w’ Imana.Ibi biraduhagije. Twakire neza ibyo bimenyetso by’ Ijuru; maze uko tubisangira tukiri hano ku isi, bibe inshamarenga y’umusangiro ku meza ya Ntama w’ Imana mu Ijuru.Hahirwa abatumiwe ku meza ya Nyagasani.
Noheli nziza kuri buri wese.
Padri Théophile NIYONSENGA


c: text/html

text:
Mu rukundo ndetse no mu ngo z’ubu usanga intonganya n’imirwano bisigaye bisa n’ibisanzwe bidashobora guhagarikwa. Nyamara amagambo mabi y’intonganya ni nk’inkota ikatagura mu mutima ikahasiga inkovu z’igihe kirekire.
Kuba amagambo mabi afatwa nk’inkota byagakwiye
gutuma buri wese atekereza ku magambo agiye kuvuga cyane cyane iyo agiye
kuyabwira umukunzi we mu gihe utongana cyangwa urwana n’umugabo wawe cyangwa
umusore mukundana, hari ibyo mutumvikanyeho muri kumwe cyangwa mwandikirana kuri
telefoni.
Umunyamakuru wa INYARWANDA rero, hari ibyo
yabageneye mukwiye kwirinda kuvuga cyane ko bishobora gushyira iherezo ku
rukundo rwanyu.
1.Nturi
umugabo uhamye
Ahashize h’umugabo niho hamutera imbaraga, kandi iyo
habuze abura imbaraga zimusindagiza aho agana. Kumubwira ko atari umugabo
uhamye, bizamwicira icyizere kandi yumva nawe koko ntakwiye. Bizamubabaza igihe
kirekire cyane.
2.Kanaka
arakuruta
Ni ikosa ribi cyane kugereranya umugabo wawe n’abandi
kuko bimwereka ko ari mu irushanwa. Ntuzatume intonganya z’akanya gato zitesha
agaciro umugabo wawe mu buryo budasanzwe kuko umugabo wese iyo ava akagera
ntiyifuza kumva ko hari undi mugabo umuruta mu maso y'umugore we.
3.Nicuza
icyatumye tubana
Ibaze kugira ngo umujinya ugukoreshe ikosa risenya
burundu urugo rwawe kandi nta rwango ruri hagati yawe n’umukunzi wawe? Ushobora
kubiterwa n’umujinya ariko uzawuyobore ntuzakuyobore.
4.Ufite
imbaraga nke cyane
Imbaraga z’umugabo za mbere ni icyizere, kandi iyo
umugore we abibona bimutera kumva akomeye. Iyo abwiwe n’umugore we ko ari
umunyantege nke rero, bizamushyira hasi cyane kuko isoko y’imbaraga ze izaba
ikamye burundu. Izo ntonganya z’akanya gato kuki wemera ko ziba iherezo rya
byose? Uri imbaraga z’umugabo wawe mu ntege nke ze, ujye ubizirikana.
5.Ntuzibande
ku habi he hashize
Ba bagore benshi usanga batsindisha abagabo babo
ahashize habo habi nyamara nawe aguhindukiranye akagarura ahawe wababara
kumurenza. Ntabwo ari byiza kuko bituma nta kintu azongera gukora ngo yemere ko
ukimenya.
6.Mama yarakumbujije mbirengaho
Mu ntonganya zanyu zose ntuzigere na rimwe uzanamo
ababyeyi cyangwa ngo uvuge ikintu kimukomeretsa kuko ntazacyibagirwa. Ibi
bishobora gutuma yanga urunuka umuryango wawe kandi ari wowe ubiteye.
Hari amagambo dufata nk’asanzwe nyamara afite
imbaraga zidasanzwe yanababaza umuntu bikomeye cyane. Kandi erega ntiwatera
igiti cy’indimu ngo utegereze ko kizera imineke, ibyo ubibye nibyo usarura no
mu rukundo ni uko. Irinde mu magambo uvuga ubabaye cyangwa mu ntonganya
ntihazavemo ashyira iherezo ku rukundo rwanyu.

robotstxt: allowed

filter: keep


text:
Ubusanzwe ingagi ifite byinshi ihuriyeho n’umuntu, yaba mu miterere n’imyitwarire. Ifite zimwe mu ngingo nk’amaso ,amazuru, amaguru, amaboko, intoki n’imico bifitanye isano ya hafi n’iby’abantu.
Mu Rwanda ingagi ifatwa nka zahabu, bitewe n’amadevize atangwa na ba mukerarugendo baturuka mu mpande zitandukanye z’isi baje kwirebera ibyo byiza bitatse urwa Gasabo utapfa kubona ahandi, harimo n’ingagi.
Muri Afurika ingagi ziboneka mu Karere k’ibiyaga bigari,by’umwihariko mu gace k’ibirunga byo mu Rwanda, Repubulika Iharanira Demokarasi ya Congo (RDC) na Uganda. Icyakora hari andi makuru avuga ko hari n’izindi ziba ku mugabane w’Amerika y’Amajyepfo.
Ntisanzwe, yewe biranagoye gusobanurira umuntu imvo n’imvano ndetse n’imibereho y’ingagi bitewe n’ubwenge bwazo; nta wuzi niba koko ari yo nkomoko y’ikiremwamuntu nk’uko bamwe mu bahanga babivuga. Icyakora abemera Imana bo barabihakana.
Agaciro k’ingagi mu Rwanda ntikagereranywa. Ushobora kwibaza inyamaswa ihuruza amahanga,ikitwa izina,ikagira abaganga bayivura, igasurwa...!
Ibi byazamuye IGIHE ishaka kumenya by’impamo imibereho n’amateka y’ingagi zo mu Rwanda , cyane cyane ikuze kurusha izindi.
Ingagi ni inyamaswa y’indyabyatsi, izwiho kurya ubwoko by’ibyatsi burenze 200 kandi irya n’intozi; icyakora iyo ishaje irya ibyatsi gusa.
Ingagi itwita amezi icyenda. Mu buzima bwayo ishobora kubyara abana bane cyangwa batanu. Uburambe bwayo buba hagati y’imyaka 35 na 45.
Imibereho y’ingagi ishaje kuruta izindi mu Rwanda
Ingagi ishaje kurusha izindi mu Rwanda, ni ingore yitwa Poppy. Yavutse tariki ya 1 Gashyantare 1970 ,ikaba ifite ibiro 70, iba mu muryango wa Iyambere.Icyakora nubwo ipima ibi biro, ubusanzwe ingagi nini ishobora kugira ibiro 200.
Ababana n’ingagi mu birunga bemeza ko Poppy imaze kubyara abana batandatu kandi ibana neza n’izindi, kandi ni na yo iyoboye umuryango wayo mugari urimo n’izindi ngore. Uwo muryango ibamo ugizwe n’ingagi eshanu gusa.
Poppy iba mu muryango waremwe vuba aha nyuma y’aho ingabo nkuru ihararutswe mukecuru ikava mu muryango, maze ikajya kwibana.
Nyirantabwa Poppy ibonye ibibaye, yaje kwiremera uwayo muryango ugizwe n’ingabo imwe, ingore eshatu n’akana kamwe.
Mu bana Poppy yabyaye harimo ingabo eshatu zirimo KiKi, Isonga n’Inyungura ndetse n’ingore eshatu ari zo :Ururabo, Ishyaka na Ejoheza.
Ingagi Poppy , nubwo ubu iri mu muryango witwa Iyambere, yakuriye inabyarira abana bayo mu muryango witwa Susa, ukaba uzwiho cyane kugira ingagi nyinshi, ari na byo byatumye ugenda ubyara indi miryango ubu imaze kuba itatu ariyo Karisimbi, Isimbi n’Igisha, yiyongera kuri Susa y’umwimerere.
Umuyobozi wa Pariki y’Ibirunga, Prosper Uwingeri yabwiye IGIHE ko bagendeye ku myaka Poppy ifite, bemeza ko ariyo ngagi nkuru kuruta izindi.
Yagize ati «Ku myitwarire yayo, ni ingagi ituje.Ikindi tuyiziho ni uko yahoze muri Susa. Uyu muryango umaze kwigabanyamo kabiri, Poppy yagiye mu Isimbi, umuryango wari uyobowe n’ingabo nkuru yitwa Getty. »
Yakomeje avuga ko nyuma y’aho Getty ipfiriye tariki ya 22 Ukuboza 2013, Poppy yagaragaye nk’itemera ingagi yitwa Muturengere yari yungirije ingabo nkuru yahise iyobora umuryango, ku buryo Poppy yagiye iva mu muryango ikagenda yonyinye, rimwe na rimwe ikongera ikagaruka.
Ababana n’ingagi mu buzima bwazo bwa buri munsi bemeza ko ubwo ingagi Muturengere yarwanaga n’umuryango wa Susa maze bikayiviramo gukomereka bikomeye, Poppy yahise iba nk’iyoboye umuryango, bitewe n’uko mu gihe cy’icyumweru Muturengere yari ifite imbaraga nke. Nyuma Poppy yaje kuva mu Isimbi ijya mu muryango w’ Iyambere.
Kugeza ubu mu Rwanda hari ingagi zigera kuri 300, ababana nazo bemeza ko ari zimwe mu nyamaswa zinjiza amadovize menshi mu gihugu binyuze mu bukerarugendo.
Mu gihe usanga izindi nyamaswa zigira ahantu hamwe zirara buri munsi ,ingagi itandukanye nazo kuko ikora icyari twagereranya n’uburiri (night nest) iraramo ijoro rimwe gusa, keretse iyo yarwaye, cyangwa ifite akana kataracuka ikararana na ko.
Mu gusura ingagi, Umunyarwanda yishyura ibihumbi 30 by’amafaranga y’u Rwanda, umunyamahanga akishyura amadolari ya Amerika 750, ni ukuvuga asaga ibihumbi 500 by’amafaranga y’u Rwanda mu gihe hari n’ibiciro bigenda byiyongera ku Banyamahanga baba bashaka gufotora.


text:
Iri ni isengesho ryavuzwe n’itsinda ry’abagore 37 bari kumwe n’abagabo babo ubwo bajyanaga ituro ryo gushimira Imana kubera ibyiza yabahaye.
Aba bagore ni abagenerwabikorwa ba Caritas Kigali bibumbiye mu mushinga w’ibyumweru 100 bashimiye Imana batanga ituro ku munsi wo gusoza icyumweru cy’umuryango.
Iki gikorwa cyo gushimira Imana bagikoze mu gitambo cya misa cyatuwe na Padiri mukuru wa Paruwasi ya Rulindo maze abagize iri tsinda batanga ituro ryo gushimira Imana kuko uno mushinga w’ibyumweru 100 umaze kubahindurira ubuzima.
Buri mugore yazanye ituro rye ryavuye mu musaruro bakesha umushinga w’ibyumweru 100 ndetse ituro ryabo rihabwa umugisha.
Nyiranteziryimana Marie Claudine akuriye iri tsinda yashimye uburyo abagabo babo babafasha kwita ku rugo igihe bagiye mu itsinda.
Ibi byatumye batera imbere kuko igihe bagiye mu itsinda abagabo basigara mu mirimo y’urugo ugasanga bose bahurije imbaraga hamwe imiryango yabo igatera imbere.
Yashimiye Caritas ya Kigali na Caritas Ruhengeli byazanye uyu mushinga kuko umaze guhindura byinshi mu mibereho yabo.
Bimwe mubyo bamaze kugeraho harimo ubworozi burimo amatungo maremare n’amagufi, baguze imirima, baguze amashyamba n’imashini zidoda.
Umwanditsi


text:
“Hahirwa umuntu udakurikiza imigambi y’ababi, ntahagarare mu nzira y’abanyabyaha, ntiyicarane n’abakobanyi. Ahubwo amategeko y’Uwiteka ni yo yishimira , kandi amategeko ye ni yo yibwira ku manywa na nijoro. Uwo azahwana n’igiti cyatewe hafi y’umugezi, cyera imbuto zacyo igihe cyacyo. Ibibabi byacyo ntibyuma, Icyo azakora cyose kizamubera kiza”. Zaburi 1:1-3
Kubera amateka atari meza abantu batandukanye baba baranyuzemo bigatuma bashobora no kubura iby’ibanze bagombaga kubona, bituma bashobora guhindura igisobanuro cyo guhirwa kubera kubirebera mu ndorerwamo y’ibifatika gusa: nk’inzu, imodoka, umugore, umugabo, abana, akazi keza, amafaranga, icyubahiro. Iyo rero hari ufite bimwe muri ibyo abenshi tuzi ko aribyo guhirwa. Ikibabaje kurushaho ni uko no mu ivugabutumwa byamaze kwinjizwamo ko umuntu uhiriwe ari utunze nk’ibyo twavuze haruguru. Ariko igisobanuro kigufi ni uko ibyo atariko guhirwa. Mu by’ukuri guhirwa nyakuri ni ukuhe?
Ubwo yigishaga kuri Agakiza Tv, Pasiteri Habyarimana Desire yagaragaje icyo ijambo ry’Imana rivuga ku muhirwe cyangwa umuntu twavuga ko ahiriwe muri iyi si. Yagize ati” Yesu yavuze ku bahiriwe , iyo urebye mu butumwa bwiza bwa Yesu uko bwanditswe na Matayo 5, isura dufite y’abantu bahiriwe usanga bidahuye neza n’ibyo Yesu yashakaga kuvuga”
Uwubaha Imana, akanyurwa niwe uhiriwe mu isi
Mu rwandiko rwa mbere intumwa Pawulo yandikiye Timoteyo yagize ati” Icyakora koko kubaha Imana iyo gufatanyije no kugira umutima unyuzwe kuvamo inyungu nyinshi, kuko ari ntacyo twzanye mu isi kandi ntacyo tuzabasha kuyivanamo”
Ikintucya mbere abantu dukwiye kwiga ni ukunyurwa n’ibyo dufite, kandi tukabaho nta jwi riducira urubanza mu mutima. Ubuzima tubamo bukwiye kuba bwubahisha Imana.
Pasiteri Desire agaragaza uko umuntu ahirwa biturutse mu kunyurwa no kubaha Imana, yabisobanuye muri aya magambo ati” Usibye kutanyurwa ubundi ubuzima Imana yarabunganyishije. Mu butayu Imana yarababwiye ngo begeranye Manu y’umunsi umwe, mu isengesho rya Data wa twese haravuga ngo ‘ uduhe ifunguro ryacu ry’uyu munsi. Uwaguze umufuka w’umuceri n’uwaguze ikiro cy’umuceri bose baba bariye umuceri. Mu gihe Imana itari yaguha umufuka w’umuceri ariko ukaba wabashije kubona ikiro kimwe, ukwiye gushimira Imana kuko hari n’abandi batawubonye. Niba udafite inzu y’ibyumba icumi ukaba ufite inzu y’ibyumba bibiri ukwiye gushimira Imana kuko utarara hanze ibindi bizakurikiraho. Umuntu akwiye kubaho adahangayitse ahubwo anyuzwe n’ibyo afite”
Pasiteri Desire arasobanura Umuhirwe mu isi uwo ari we
Amategeko tuvuga aha ntabwo twavuga ko ari nk’ayo mu isezerano rya kera. Amategeko ya Yesu aroroshye ! mu magambo make ni ukugendera mu bushake bw’Imana. Icyakora bisaba umuntu kuba afite Umwuka Wera akamuyobora. Twavuga ko amategeko dusabwa kubahiriza ni abiri: Gukundisha Imana umutima wose n’ubwenge n’imbaraga. Ibi bisonuye iki mu buryo bwumvikana?
Dukwiye kwiga gukundisha Imana umutima wose, tukabyishimira kumanywa na nijoro. Ni ukuvuga nta mwanya na muto twakagombye gutakaza tutawukoresheje mu nyungu z’Imana. Ikindi gisobanuro cyo ku manywa na nijoro: Twagereranya mu bihe byiza no kumanywa, hanyuma ibihe bibi ni nijoro. Umuntu ntabwo akwiye gutakaza ubusabane bwe n’Imana bitewe n’uko yageze mu gihe runaka. Igihe umeze neza, cyangwa uri mu bigeragezo, wungutse cyangwa wahombye, abantu bagukunda cyangwa bakwanga, mu bihe byose umuntu akwiye gusigasira umubano we n’Imana kandi kugeza ku gupfa cyangwa Yesu agarutse.


text:
Gicumbi na Burera: Ruswa yitwa ‘’Guhagurutsa inteko’’ idindiza ubutabera butangwa n’Abunzi
Bamwe mu baturage bo mu turere twa Gicumbi na Burera mu Ntara y’Amajyaruguru bavuga ko hari amafaranga asigaye acibwa uwagannye inzego z’Abunzi agiye gushaka ubutabera. Ayo mafaranga yahawe akazina ka ‘’amafaranga yo guhagurutsa Inteko’’, abaturge bakaba bemeza ko ibi bidindiza ubutabera.
Umuturage wo mu murenge wa Kageyo mu karere ka Gicumbi (twahaye izina rya Ndemezo John ku bw’umutekano we), avuga ko mu gihe wifuza gutanga ikirego udashobora gutinyuka kujya kurega mu rwego rw’Abunzi utabanje kwitegura ngo ushake amafaranga yo ‘’guhagurutsa inteko y’abunzi’’.
Ndemezo agira ati ‘’’Ntuye mu murenge wa Kageyo ariko inteko z’Abunzi twazishyizeho tuzi ko zizajya ziturenganura nta mafaranga dutanze, kuko ubundi ubusanzwe tuzi ko amafaranga uyatanga mu magarama y’urukiko. Ariko kuri ubu iyo ugiye kwitabaza izi nzego ngo zize kukurenganura bagusaba kwishyura amafaranga bise ayo guhagurutsa Inteko, iyo utayatanze ntibashobora kuza kugukemurira ikibazo.’’
Ndemezo akomeza avuga ko ‘’basanga ari ibintu bidakwiye kuko bibangamira abaturage, aho kugira ngo urenganurwe, uguma muri ako karengane iyo udafite ayo mafaranga.’’
Mu ijwi wumva ryuje amaganya menshi, Ndemezo akomeza avuga ko nk’ikifuzo cyabo nk’abaturage ayo mafaranga yo guhagurutsa inteko yavaho kuko bidakwiye.
Ashimangira icyifuzo cye agira ati” Twasabaga ko nibura ayo mafaranga yavaho tugahabwa serivise uko byateguwe, kuko ibyo tugomba gukorerwa sibyo badukorera. Mu by’ukuri twabatoye tubizeye kugira ngo bazadufashe mu bibazo tuzajya duhura nabyo, ariko noneho uyu munsi sibyo badukorera, kuko ubwo twabashyiragaho twari tuzi ko ayo mafaranga atabaho.’’
Akomeza avuga ko ibyo bidindiza ubutabera rubanda rukaharenganira, kuko kwishyura amafaranga adafite n’inyemezabwishyu ari ikibazo.
Ndemezo asoza asaba leta ko yagira icyo ikora igakebura aba bunzi bakora ibinyuranye n’ibyo bakagombye kuba bafasha umuturage, dore ko ubuze ariya mafaranga aharenganira.
Ubutabera bugurwa amafaranga!
Ubusanzwe ubutabera ntibuhabwa uwifite ahubwo buhabwa uwarenganyijwe. Uretse muzehe Ndemezo wo mu karere ka Gicumbi uvuga ko imikorere y’Abunzi muri iyi minsi hari aho itameze neza kubera aya mafaranga yiswe ayo ‘’guhagurutsa inteko’’, ni ikibazo asangiye na mugenzi we twahaye amazina ya Sibomana Aimable wo mu murenge wa Gatebe mu karere ka Burera, na we uvuga ko aya mafaranga akomeje kubabera umuzigo ukomeye cyane, kuburyo mu gihe byaguma gutya bwa butabera inzego zo hejuru zizi ko butangirwa mu miryango bwakomeza kudindira.
Sibomana agira ati ‘’None se wo kagira Imana we, mbere ko wahuraga n’ikibazo umuturanyi cyangwa umuvadimwe hari icyo mutumvikanyeho hanyuma wajya kurega kwa mudugudu akakwandikira ugakomeza ukajya kurega mu Bunzi ubundi bakagufasha, ariko kuri ubu ntushobora kubona ubutabera muri uru rwego mu gihe utabahaye ayo mafaranga y’impagurutsa nteko.’’
Sibomana avuga ko byamubayeho ubwo yagiranaga ikibazo n’umuturanyi we bapfaga ko yahinze umurima akarenga imbago ze maze agasatira ubutaka bwe, ngo nibwo yajyanye ikirego cye mu Bunzi nyuma y’uko mu mudugudu bari bamaze kumwandikira.
Atanga ubuhamya muri aya magambo ”Njyewe ukubwira ibi byambayeho. Nagiranye ikibazo n’umuturanyi wanjye twari twadikanyije umurima, akajya ahinga akarenga imbago ze, nibwo nagiye kumurega kwa mudugudu maze agerageza kutwunga ariko biranga, biba ngombwa ko mudugudu anyandikira urupapuro rwo gukomeza ikirego cya njye mu Bunzi. Ariko natunguwe nuko natanze ikirego cyanjye bakambwira ko ikibazo nagiranye na mugenzi wanjye ari ikibazo gisaba kuza aho cyabereye, ariko umwe mu Bunzi ambwira ko ngomba gushaka amafaranga yo guhagurutsa Inteko kugira ngo baze kunkemurira ikibazo.’’
Sibomana avuga ko yababajwe kandi agatungurwa n’uko asabwe amafaranga atazi inkomoko yayo, nyamara ahubwo yari yizeye guhabwa ubutabera.
Akomeza avuga ko amafaranga ibihumbi 12 bamusabaga yayabuze, bityo uwo yaregaga agakomeza kumurenganya, ku bw’amahirwe ikibazo cye cyaje gukemurwa na gitifu.
Sibomana yifuza ko inzego bireba zakongera kwibutsa abagiriwe icyizere cyo gutorerwa kuba abunzi, kongera kwibuka insingano zabo ndetse nibyo biyemeje gufasha abaturage.
Abunzi barabihakana…
Nubwo bamwe mu baturage batanga ubuhamywa bujyanye n’amafaranga basabwe ngo bahabwe ubutabera, Abunzi barahakana iyo mikorere. Ngendahayo JMV amaze imyaka igera kuri itandatu ari umwunzi kugeza n’ubu. Avuga ko iby’abaturage bashinja bamwe mu Bunzi kubasaba amafaranga yo guhagurutsa inteko kugira ngo babashe kubafasha mu bibazo byabo, adashobora kubihamya cyangwa ngo abihakane, akavuga ko umwuga wabo ari ugukorera ubushake, ubundi rimwe na rimwe leta akaba ariyo ibashimira.
Agira ati ‘’Ibyo kuvuga ko hari bagenzi banjye basaba abaturage amafaranga yo guhagurutsa Inteko sinshobora kubihamya nkanjye Ngendahayo cyangwa ngo mbihakane kuko twebwe turi urwego rukorera ubushake. Abakora ibyo baba birengagiza amategeko atugenga nk’Abunzi.’’
Frank Mugabo uyobora Ishami rishinzwe guhuza inzego za MAJ n’abunzi muri Minisiteri y’Ubutabera (MINIJUST) avuga ko icyo kibazo abaturage bagaragaza cyo gusabwa amafaranga yo guhagurutsa inteko y’abunzi nka MINIJUST batarakimenya gusa akavuga ko aho bikorwa ari amakosa ndetse ko bitagomba kwihanganirwa kubabikora.
Ati” ntaho turacyumva ariko niba hari naho kiri bamenye ko ibyo ari ruswa, kdi uzabifatirwamo azabihanirwa kdi ntabwo ari igihano cy’amande cyange cy’ihazabu n’igifungo.
Frank Mugabo akomeza avuga ko atiyumvisha uburyo ki umwunzi yakwaka umuturage ayo mafaranga. Ati ‘’Ubundi se Inteko bayihagurutsa gute? Ubwo nibasaba ayo guhagurutsa Inteko ejo bazanasaba ayo kuyicaza. Ibyo ni ruswa!’’
Frank akomeza asobanura ko iyo ugiriwe icyizere cyo gutorwa muri komite y’abunzi ugomba kuzirikana ko uyu ari umurimo w’ubukorerabushake atari umurimo usaba ikiguzi. Ati ‘’uwaba akeneye ikindi kintu cyose yaba ari ruswa: yaba usaba amafaranga yo guhagurutsa inteko, umuti w’ikaramu n’ibindi….ibyo byose ni ruswa’’!
Mu gusoza Frank Mugabo asaba abaturage gutora abunzi bazabafasha mu kubona ubutabera bitabagoye, dore ko mu mezi macye hagiye no kubaho andi matora yabo.
Umurimo w’abagize Komite y’Abunzi, ni umurimo w’ubwitange udahemberwa. Ku rwego rw’Akagari kimwe no ku rw’Umurenge. Komite y’Abunzi iba igizwe n’abantu 12 b’inyangamugayo, bose bagomba kuba batuye mu Kagari no mu Murenge, bitewe n’Urwego barimo, kandi bazwiho ubushobozi bwo kunga.
Batorwa n’Inama Njyanama y’Akagali cyangwa iy’Umurenge, bitewe n’urwego barimo. Mu bantu batari abakozi bo mu nzego z’ibanze cyangwa se z’Ubutabera, batorerwa igihe cy’imyaka 5 gishobora kongerwa. Abagize Komite y’Abunzi, bagomba kuba barimo nibura 30% b’abagore.


text:
Imbanziriza-kinyagihumbi (premillennialism) ni imyumvire ivuga yuko kugaruka kwa 2 kwa Kristo kuzabanziriza ingoma ye y’imyaka igihumbi, kandi ko iyo ngoma izamara imyaka 1000 koko. Mbere yo kubanza kumva no gusobanura ibyanditswe bihanura iminsi y’imperuka, hari ibintu bibiri bigomba kubanza kwitonderwa: uburyo bukwiriye bwo kumva ibyo byanditswe ndetse no kumenya itandukaniro hagati ya Isirayeli (Abayahudi) n’Itorero (abizera Yesu Kristo bose).
Icya mbere, Bibiliya ikwiriye kumvwa bigendeye ku ngingo nyamukuru iba iri kuvugwaho (context). Ni ukuvuga ko buri cyanditswe kigomba kumvwa bijyanye n’abo cyandikiwe, abo cyanditseho, uwacyanditse, n’ibindi nk’ibyo. Ni ingenzi cyane kumenya umwanditsi uwariwe, uwo yandikiraga, ndetse n’amateka yandikiragamo. Ni ngombwa kandi kwibuka ko buri cyanditswe gisobanura kandi kikanasobanurwa n’ibindi byanditswe. Ni ukuvuga ko kenshi usanga hari imirongo iri kuvuga ku ngingo zaganiriweho ahandi muri Bibiliya. Ni ngombwa rero kumva buri murongo mu buryo bwuzuzanya n’indi ivuga kuri iyo ngingo.
Icya kabiri kandi cy’ingenzi cyane, buri murongo ugomba guhabwa ubusobanuro bwawo busanzwe, uwo uri gutanga, keretse wenda uwo murongo bigaragara ko uri kuzimiza, nibwo wahabwa ubusobanuro butandukanye cyane n’icyo umurongo usa n’aho uvuga. Gusoma Bibiliya uko yanditse ntibivuga ko idafitemo kuzimiza n’ubundi busizi bugoye kumva. Gusa ni ukwirinda gushaka kuvumbura ubusobanuro ‘buhishe, bufite irindi hishurirwa’, urenze ku busonanuro bugaragara uwo murongo ufite. Gushaka gushyira buri murongo mu mwuka ni ibyo kwitonderwa cyane kuko bishobora gukura icyanditswe mu busobanuro busanzwe, bikakijyana mu mutwe w’ugishyira mu mwuka. Bigenze gutyo, ubwo Bibiliya ntiyaba igifite ubusobanuro bumwe; buri wese yaba yiyumvira ibyo ashaka kumva. 2 Petero 1:20-21 hashimangira iyi ngingo: ‘ariko mubanze kumenya yuko ari nta buhanuzi bwo mu byanditswe bubasha gusobanurwa uko umuntu wese yishakiye, kuko ari nta buhanuzi bwazanywe n’ubushake bw’umuntu, ahubwo abantu b’Imana bavugaga ibyavaga ku Mana bashorewe n’Umwuka Wera’.
Ibi tubyubahirije, biroroshye kubona ko Isirayeli (urubyaro rwakomotse kuri Aburahamu mu mubiri) n’itorero (abizera bo mu Isezerano Rishya) ari amatsinda 2 atandukanye. Ni ingenzi cyane kutitiranya cyangwa kutavanga Isirayeli n’Itorero kubera ko byatuviramo kwibeshya mu kumva ibyanditswe. Ibaynditswe bivuga ku masezerano yahawe Isirayeli (ayuzuye n’ataruzuye) nibyo bikunze gusobanurwa uko bitari, kubera iyi mpamvu twasobanuye. Aya masezerano si ay’Itorero, ntabwo akwiye rwose kuvugirwa ku bizera. Wibuke, ingingo nyamukuru ya buri cyanditswe iba irimo uwo cyandikiwe, kandi ikanatanga ubusobanuro nyabwo bwacyo.
Reka turebe ingero z’ibyanditswe zadufasha kumva ibi bintu, ibyanditswe bituma dufaya umwanzuro w’imbanziriza-kinyagihumbi. Intangiriro 12:1-3 ‘Uwiteka ategeka Aburamu ati ‘Va mu gihugu cyanyu, usige umuryango wanyu n’inzu ya so, ujye mu gihugu nzakwereka. Nzaguhindura ubwoko bukomeye, nzaguha umugisha, nzogeza izina ryawe, uzabe umugisha. Kandi nzaha umugisha abakwifuriza umugisha, kandi uzakuvuma nzamuvuma, kandi muri wowe ni mo imiryango yose yo mu isi izaherwa umugisha.”
Aha Imana isezeranya Aburahamu ibintu 3: Aburahamu azakomokwaho n’ubwoko bukomeye, ubwo bwoko/igihugu buzahabwa igihugu kandi bugituremo, kandi urwo rubyaro (abayahudi) ruzahesha umugisha isi yose. Mu Intangiriro 15:9-17, Imana yashimangiye ayo masezerano. Uburyo Imana yashimangiye ayo masezerano byerekana ko ari inshingano z’Imana yonyine mu kuzuza ayo masezerano. Ni ukuvuga ko nta kintu na kimwe Aburahamu yashoboraga gukora cyangwa kunanirwa gukora cyari gutuma ayo masezerano aseswa. Muri icyo gice ni naho Aburahamu abwirwa imbibi z’icyo gihugu Abayahudi bazahabwa kandi bagaturamo. Izo mbibi ziranononsoye, ntawazibeshyaho (Gutegeka 34). Ibindi byanditswe bivuga ku isezerano ryo guhabwa igihugu ni Gutegeka 30:3-5 na Ezekiyeli 20:42-44.
Muri 2 Samweli 7:10-17 tuhasoma isezerano Imana yahaye umwami Dawidi. Imana yamusezeranyije urubyaro, kandi ko umwe mu bazamukomokaho azashyiraho ubwami bw’iteka ryose. Ibi birebana n’ubwami bwa Yesu mu gihe cy’imyaka 1000, ndetse n’iteka ryose. Ni ngombwa kwemera ko iri sezerano rigomba gufatwa gutya (aho kurishakira ubundi busobanuro), kandi ko ritaruzura. Hari abemeza ko ubwami bwa Salomoni bwujuje iri sezerano, ariko bahura n’ikibazo cy’ingutu batabasha gusobanura: imbibi z’ubwami bwa Salomoni ubu ntizikiri iza Isirayeli, kandi nta nubwo Salomoni akiganje muri Isirayeli ubungubu. Wibuke ko Imana yasezeranyije Aburahamu ko abazamukomokaho bazagira igihugu cyabo iteka ryose. Kandi no muri 2 Samweli 7 hakavuga ko Imana izashyiraho umwami uzaganza iteka ryose. Salomoni rero ntabwo yakuzuza iryo sezerano ryahawe ise Dawidi. Nuko rero, iryo sezerano ntiriruzura kugeza magingo aya.
Reka turebe ibivugwa n’Ibyahishuwe 20:1-7. Imyaka 1000 ikomeza kuvugwamo ni imyaka 1000 koko Yesu azabamo umwami ku isi. Wibuke ko isezerano ryahawe Dawidi ko hari uzamukomokaho uzaganza iteka ryose ritaruzura. Abemera imbanziriza-kinyagihumbi rero bavuga yuko aha mu Ibyahishuwe havuga uburyo iryo sezerano rizuzura. Imana yakoranye amasezerano atazigamye na Aburahamu na Dawidi, kandi yombi ntaruzura kugeza ubu. Kuba Yesu yaza akaga umwami uganje utuye ku isi nibwo buryo bwonyine ibyo Imana yirahiriye kuzakora byakuzura.
Kwemera ko Bibiliya ivuga ibyo ishaka kuvuga (aho kuvugira mu migani cyangwa ngo ishushanye ibindi) bituma twumva neza ubuhanuzi itanga. Ubuhanuzi bwose bwo mu Isezerano rya Kera bwo kuza kwa mbere kwa Yesu bwaruzuye, uko bwari bwatanzwe. Imbanziriza-kinyagihumbi nibwo busobanuro bwonyine bwemeranya no gusoma Bibiliya uko yanditse, cyane cyane aho itubwira ku masezerano Imana yatanze ndetse n’ubuhanuzi itanga ku minsi y’imperuka.0


text:
Inyigisho yo ku wa 5 w’icya 1 cya Adiventi, A, 02 Ukuboza 2016
Amasomo: Iz 29, 17-24; Zab: 26, 1.4.13-14; Mt 9, 27-31.
Mu bihe byose, Imana Data Ushoborabyose ahora atwigisha kugira ngo tugire amizero mu wo yatumye Yezu Kirisitu. By’umwihariko, igihe cya Adiventi akiduheramo ingabire zo kurushaho guhanga amaso yacu amizero dutegereje y’ubuzima bwuzuye kandi nyakuri. Nta muntu n’umwe ufite ubwenge wari ukwiye kumva ko ibyo Yezu atubwira kandi yasezeranyije inshuti ze zose ari ibiganiro bisanzwe. Buri muntu wese uza kuri iyi si afite byinshi yakwigishirizwamo ariko ikibazo ni uko hari ubwo ubona muntu atitoza gutekereza. Igihe cy’amizero turimo, ni igihe cyo kwibaza aho tugana n’uburyo tuzagerayo. Nta wakwirengagiza ko ariko, icyaha cy’inkomoko cyatuye muntu mu rwobo rurerure ku buryo ubushake bwo kurusohokamo buba buke maze kubera ubujiji akihitiramo kwibera iyo! Nyamara Umukiza atwemeza ko ibyo twibwira ko bidashoboka, We abidushoboreye.
Urugero rufatika turufite mu Ibanjili ya none aho abantu batabona bashoboye kubona ku bw’igitangaza Yezu yabakoreye. Kuri bo no kuri bagenzi babo, ntibishoboka kongera kubona kandi umuntu yaravutse ahumye cyangwa yarahuye n’indwara imuhumisha ubutagira umuvuzi. Ariko ibyo Yezu akoze byo kubaha kongera kubona, ni ikimenyetso ko muri we byose bishoboka. Ibyo atubwira ntitubyumvisha ubwenge bwacu iyo bukomeje gutsiratsizwa na cya cyago cyitwa icyaha cy’inkomoko, nta gutekereza bihagije, nta gushakisha guhura na Yezu.
Duhamagariwe twese abumva Ijambo ry’Imana kwemera ko ibyo Yezu adusezeranya ari ukuri. Yadusezeranyije ko nyuma yo kubaho kuri iyi si tuzabana na we mu ijuru iteka. Ibyo ubwenge bwa muntu ntibubyumva neza, ni yo mpamvu akenshi usanga twirangariye tutitegurira ubwo buzima. Duhamagariwe kandi gukora uko dushoboye kugira ngo ibyo tubona bibi bitsikamiye muntu tugire uruhare mu kubihindura. Ese turemera ko bishoboka? Ese nk’ibyo twasomye mu isomo rya mbere twumva ko bishoboka?
Ese birashoboka ko abatumva bashobora kuzumva Ijambo ry’Umukiro? Ese hari abo tubona basa n’abasuzugura iby’Imana bagasa n’aho rwose badashaka kubyumva? Ese abari mu mwijima w’icuraburindi bahumye rwose bashobora kongera kubona? Ngo ku Munsi Nyagasani azaziraho uzaba ari iherezo ry’abategetsi b’abagome! Ese hari abagome-babisha uzi? Ese wemera ko bahinduka bakumva ukuri kubinjiza mu Mukiro? Ese urabasabira ngo bemere kwakira Yezu Kirisitu? Ngo abashaka gukora nabi bose bazarimbuka: Ese urabasabira ngo aho kurimbuka bisubireho barimbire Umukiro w’iteka? Ngo hari ukundi bizagendekera abagambanira abandi mu mvugo yabo, abatega abandi imitego mu manza, n’aboshya intungane gukora nabi! Ese bene nk’abo hari abo uzi? Ko bazarimbuka nibatisubiraho! Urabasabira bihagije? Ubafasha kuva mu mva barimo bicukurira?
Tuzirikane ibyo Umukiza adusezeranya maze twese twemere kwigishwa n’Ijambo rye n’ibimenyetso byinshi yagaragaje mu mateka ye n’abantu kuva abyawe na Bikira Mariya kugeza ubu n’igihe azagarukira aje gucira imanza abazaba bakiriho n’abazaba barapfuye.
Yezu Kirisitu asingizwe. Umubyeyi Bikira Mariya aduhakirwe. Abatagatifu duhimbaza, Habakuku Umuhanuzi, Bibiyana, Adiriya, Siliveri, Abahire Mariya Angela Astorch na Yohani wa Ruusbroeck, badusabire ku Mana.
Padiri Cyprien BIZIMANA


text:
AMAKURU
>> Diyosezi
>> Ibigo
DIYOSEZI GATORIKA YA BYUMBA YUNGUTSE IKIGO CY'AMASHURI GISHYA
Kuri iki cyumweru taliki ya 02/03/2014, Umushumba wa Diyosezi Gatolika ya Byumba yahaye umugisha inyubako z’ikigo cy’amashuri ” SANCTA MARIA” cya Karambo. Uyu muhango wabimburuwe n’Igitambo cya Missa cyatuwe na Nyiricyubahiro Musenyeri Sereviliyani NZAKAMWITA, Umushumba wa Diyosezi Gatolika ya Byumba akikijwe na Musenyeri Alfred RUTAGENGWA ari na we nkingi-mwamba mu kubaho no gushinga imizi kw’iki kigo. Hari kandi na Padiri Paul GAHUTU, Umuyobozi wa Seminari Ntoya ya Rwesero, n’abadiri 2 bayobora Paruwasi ya Rwamiko iki kigo cyubaswemo. Ni ikigo gishya giherereye muri Paruwasi ya Rwamiko, mu murenge wa Bukure mu karere ka Gicumbi. Ni ikigo cyubaswe n’abaterangunga barangajwe imbere na Musenyeri Alfred RUTAGENGWA, Igisonga cya Musenyeri wa Diyosezi ya Byumba. Ni ikigo gifite abanyeshuri bari mu byiciro bine: Hari amashri y’incuke afite abana 206, muri bo 88 ni abahungu, abakobwa ni 118, bakaba biga mu myaka itandukanye; mu wa mbere, mu wa kabili no mu wa gatatu. Hagakurikiraho amashuri abanza agizwe n’abanyeshuri 623, muri bo abahungu ni 297, naho abakobwa bakaba 326. Abanyeshuri b’iki kigo biga neza kandi ibizamini bisoza amashuri abanza byerekana ko batsinda ku uryo bunejereje. Hakurikiraho rero ikiciro cy’amashuri yisumbuye aho bafite icyiciro rusange (Tronc commun) habirwamo abanyeshuri 67 n’amashami atatu yigwamo n’abanyeshuri 65.
Iki kigo gifite kandi abarezi 3 mu kiciro cy’incuke, abarezi 11 mu mashuri abanza n’abarimu 9 mu mashuri yisumbiye.
Iri shuri “Sancta Maria” Karambo rifite umugambi ndakuka wo kubaka mu bana icyizere cy’ubuzima bwiza gituruka mu burere, ubumenyi n’imitwarire myiza.
Umushumba wa Diyosezi Gatolika ya Byumba asoza iyi mihango yasabye abanyeshuri bose muri rusange kuba intwari mu byo bakora byose, ariko cyane yibutsa abanyeshuri bo mu cyiciro cy’amashuri yisumbuye kuko ari infura z’ikigo, bityo ko bagomba kuzaba imfura no mu buzima bwabo bwose, ari igihe bakiri ku ntebe y’ishuri, ndetse no mu buzima bwa nyuma yo kwiga.
Padiri Viateur SAFARI
Byanditswe : 2015-09-21 09:56:32
Uwabitangaje : Diocese Byumba


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
IGICE CYA 36: KURERA ABANA BACU NEZA NO KUBIGISHA
Mu isi, uko bisanzwe bigenda, bareka abasore bakikurikiriza uko ubwenge bwabo bubabwirije. Kandi iyo ari abanyamahane bakiri bato, ababyeyi bavuga ko bazakira hanyuma y’igihe gito, bamaze imyaka cumi n’itandatu cyangwa cumi n’umunani y’ubukuru, bakagira ibyabo bitekerezo, bakareka ingeso zabo mbi, hanyuma bakaba abagabo n’abagore b’ingirakamaro. Mbega ifuti! Bamara imyaka myinshi bemerera umwanzi kubiba mu murima w’umutima; bakareka ingeso mbi zigakura. kandi akenshi, umurimo wose wazakorwa muri ubwo butaka ntacyo wazamara.IZI2 112.1
Satani ni incakura, ni umukozi wihangana, ni umwanzi wica. igihe cyose hagize ijambo rirakaza ribwirwa abasore, ryaba ijambo ryo kubashyeshyenga cyangwa iryo kubatera kurebana icyaha urwango ruke. Satani abiheraho maze akagaburira imbuto mbi kugira ngo ibashe gushora imizi kandi yere umusaruro mwinshi. Ababyeyi bamwe bakundiye abana babo kugira ingeso mbi, zikaba ibimenyetso bigaragara mu mibereho yose. Icyo cyaha kiri ku babyeyi. Abo bana bashaka kuvuga ko ari Abakristo, nyamara batagira umurimo runaka w’ubuntu mu mutima. Kandi iyo bahindutse mu mibereho, ingeso zabo za kera zigaragara mu byo bakora byose, maze bakagaragaza rwose ingeso ababyeyi babo babemereye kugira. 1 IT 403;IZI2 112.2
Ababyeyi bakwiriye gutegeka abana babo, bakareka irari ryabo, bakarinesha, nibatagira batyo, Imana izarimbura rwose abo bana ku munsi w’uburakari bwayo bukaze, kandi ababyeyi batayoboye abana babo neza ntibazabarwa ko batacumuye.IZI2 112.3
Cyane cyane abagaragu b’Imana bakwiriye gutegeka abo mu ngo zabo babigisha kwicisha bugufi. Nabonye yuko batiteguye guca imanza no gutunganya ibyo mu itorero, mu gihe batarabasha gutegeka neza ingo zabo. Bakwiriye bwa mbere kugira gahunda imuhira, maze hanyuma inama yabo no gutegeka kwabo bikabona gukorwa mu itorero. 2 IT 119;IZI2 112.4
Umuhungu wese n’umukobwa wese niba batabaye imuhira nijoro bakwiriye kubazwa icyatumye batahaba. Ababyeyi bakwiriye kumenya abafatanyije n’abana babo abo ari bo kandi bakamenya na bene amazu bagiyemo mu majoro. 3 4T 651;IZI2 113.1
Ubwenge bw’umuntu ntiburamenya ibirenze ibyo Imana izi, cyangwa se ngo butange inama nziza yerekana uko abana bakwiriye kugenzerezwa, irenze iyatanzwe n’Umwami wacu. Ni nde wabasha kumenya neza ibyo abana bakeneye kurusha Umuremyi wabo? Ni nde wakwibwira ko yabagirira neza akarusha uwabaguze amaraso ye? Iyaba Ijambo ry’Imana ryigwaga ryitondewe kandi rigakurikizwa mu buryo bukiranutse, habayeho umubabaro muke wo mu mutima utewe n’ingeso mbi z’abana babi.IZI2 113.2
Hariho ibyo abana bakwiriye gukorerwa n’ababyeyi babo, ibyo ababyeyi bakaba bakwiriye kubimenya kandi bakabyitaho. Bakeneye kwigishwa no guhugurwa ngo na bo bazabe ingiramumaro, bubahwe, kandi ngo bakundwe n’abo babana, kandi ngo babe abafite imico iboneye kandi yera no mu bihe bizaza. Abasore bakwiriye kwigishwa yuko imibereho yabo myiza y’ubu bugingo n’iyo mu bihe bizaza byose bishingiye ku mico yo mu bwana no mu busore. 4 AH 306;IZI2 113.3
Abagabo n’abagore bavuga ko bubaha Bibiliya kandi bagakurikiza ibyo yigisha bananirwa mu buryo bwinshi gusohoza ibyo ivuga. Igihe bigisha abana bikurikirira kamere yabo mbi bakayirutisha ubushake bw’Imana bwerekanywe. Uko kwirengagiza inshingano gutuma imitima ibihumbi byinshi izimira. Bibiliya ifite amategeko yigisha uburyo bwiza bwo kuyobora abana. Iyaba iby’Imana ishaka byitonderwaga n’ababyeyi, twabona muri iyi minsi itsinda ry’abasore bakora umurimo. Ariko ababyeyi bavuga ko ari abasomyi ba Bibiliya kandi ari abayoboke yayo bakora ibinyuranye rwose n’ibyo yigisha. Twumva imiborogo y’umubabaro n’agahinda by’ababyeyi b’abagabo n’ab’abagore barizwa n’ingeso z’abana babo, bakamenya ho gatoya gusa yuko ari bo bitera uwo mubabaro n’agahinda, kandi ko barimburisha abana babo kubakunda urukundo rutari urw’ukuri. Ntibazi inshingano zabo Imana yabahaye zo kwigisha abana babo kugira ingeso zitunganye bakiri impinja. 54T 313;IZI2 113.4
Abana babaye Abakristo bazajya bahitamo urukundo n’ingeso nziza by’ababyeyi babo bubaha Imana babirutishe imigisha yose yo mu isi. Bazajya bakunda kandi bubahe ababyeyi babo. Icyigisho kimwe mu byigisho by’ingenzi mu mibereho yabo gikwiriye kuba uburyo bwo kunezeza ababyeyi babo. Muri iki gihe cy’ubugome, abana batigishijwe icyigisho gikwiriye ngo barerwe neza bazi bike gusa by’inshingano bafite ku babyeyi babo. Akenshi uko ababyeyi babo bagize ibyo babagirira, barushaho kuba indashima no kutabubaha.IZI2 114.1
Rwose, ababyeyi ni bo bafite mu ntoke zabo umunezero w’abana babo wo mu gihe kizaza. Bahawe umurimo w’ingenzi wo kurema ingeso z’abana. Inyigisho bigishijwe mu bwana zizabakurikira mu mibereho yabo yose. Ababyeyi babiba imbuto zizakura zikera imbuto mbi cyangwa nziza. Bashobora gutuma abahungu n’abakobwa babo bagira umunezero cyangwa umubabaro. 6IT 392, 393;IZI2 114.2


text:
Elon Musk ni umwe mu bagabo b’abaherwe ku isi. Muri Mutarama 2022, Ikinyamakuru Investopedia cyamushyize ku mwanya wa mbere mu bantu bakize ku isi, akaba afite miliyari 269 z’amadorali y’Amerika. (KANDA HANO umenye abandi bantu bakize kurusha abandi ku isi).
Elon Musk ni Umunyamerika wavukiye muri Afurika y’Epfo nyuma akaza kwimukira muri Amerika. Azwi nk’umuntu wabaye umukire kubera gushora imari mu bikorwa by’ikoranabuhanga. Ari mu bashinze Kompanyi ya PayPal ikora ibyo kohererezanya amafaranga mu mwaka wa 1999. Afite Kompanyi ikora iby’ubumenyi bw’isanzure no gukora ingendo mu kirere yitwa SpaceX yashinze mu mwaka wa 2002. Mu mwaka wa 2003 yashinze Kompanyi ya Tesla Motors yamamaye mu gukora imodoka zikoresha amashanyarazi. Muri uyu mwaka wa 2022 yaguze urubuga rwa Twitter. Elon Musk afatwa nk’umwe mu bantu bakomeye ku isi kandi bageze ku bintu bikomeye byinshi.
Uyu munsi tugiye kugaragaza amabanga 7 y’ubukire wakwigira kuri uyu muherwe Elon Musk:
1) Kugira icyekezo no kureba kure
Elon Musk ni umwe mu bantu bazanye impinduka ikomeye mu bijyanye no gukoresha ikonabuhanga mu kohererezanya amafaranga. Ibitekerezo bye byazanye impinduka ikomeye mu bijyanye no gukoresha ikorabanuhanga. Nkuko twabivuze haruguru, ari mu bashinze Pay Pal yahinduye uburyo bwo kohererezanya amafarana ku isi yose.
Nk’abantu duteganya kwihangira umurimo no kwiteza imbere, Elon Musk twamwigiraho ibanga ryo kugira icyerekezo gihamye no kureba kure; gutekereza gukora umushinga uzaramba kandi uzahindura imibereho y’abantu mu buryo bugaragara.
2) Gushyira mu bikorwa igitekerezo cy’umushinga
Kugira igitekerezo cy’umushinga ni intambwe ya mbere mu kwihangira umurimo, ariko igikomeye ni uburyo ushyize cya gitekerezo mu bikorwa. Iyo igitekerezo kidashyizwe mu bikorwa kiguma ari igitekerezo gusa.
Elon Mask avuga ko niba ushaka gutera imbere ugomba gushyira mu bikorwa igitekerezo cyawe kandi ugashaka n’abantu bashoboye bagufasha gushyira mu bikorwa icyo gitekerezo. “Kugira igitekerezo cy’umushinga ni byiza, kugishyira mu bikorwa ni byiza cyane!”
3) Gutekereza ibintu binini (Thinking big)
Iyo urebye amateka ya Elon Musk, usanga ari umuntu washinze Kompanyi zigamije guhindura imibereho y’abantu. Pay Pal yashinze yahinduye cyane ibijyanye no kohererezanya amafaranga. SpaceX nayo yagize uruhare runini mu bijyanye n’ubumenyi no gukora ingendo mu kirere. Kompanyi ye ya Tesla nayo iri mu za mbere zikora ibinyabiziga bikoresha amashanyarazi.
Niba ushaka gutera imbere, tangira witoze gutekereza ibintu binini kandi bizahindura uburyo abantu bari basanzwe babaho. Ibi ni nabyo bivamo imishinga yakugira umukire mu buryo bufatika. Umushinga uteza imbere uwukora ni wa wundi uzana impinduka ifatika kandi ugakemura ibibazo byari bisanzwe bihari.
4) Ubunyangamugayo
Elon Musk avuga ko ibanga rikomeye ryatumye aba umukire ari ukurangwa n’ubunyangamugayo muri “Business”. Ibyo byibanda cyane ku kwishyura amadeni wafashe, gukora ibicuruzwa byiza kandi byujuje ubuziranenge kandi ugakomeza kubikora utyo, waba wunguka cyane cyangwa utunguka cyane.
Niba ushaka gutera imbere, ugomba kurangwa n’ubunyangamugayo kuko ni rimwe mu mabanga akomeye yafashije Elon Musk kuba umuherwe wa mbere ku isi.
5) Kwemera ibitekerezo n’inama z’abakunenga
Abantu benshi bakora “business” bishimira kumva ibitekerezo bibashimagiza gusa. Ntabwo bakunda umuntu ubabwira ibitagenda cyangwa ibyo bakwiye gukosora. Elon Musk avuga ko niba ushaka gutera imbere ugomba no kumva kandi ugaha agaciro ibitekerezo by’abantu bakunenga kuko hari igihe nabyo byagufasha.
Avuga ko mu gihe ugisha abantu inama, ugomba kubemerera kukubwira ibyo bashima ku mushinga wawe ariko ntunibagirwe kubaza abantu ibyo banenega cyangwa babona bitanoze ku mushinga wawe. Ibyo nabyo biri mu byamufashije kugera ku bukire.
6) Guhanga ibishya ugendeye ku bisanzwe bihari
Irindi somo twakwigira kuri uyu muherwe ni ukugira ubumenyi bw’ibanze ku bintu bisanzwe biriho ariko tugashaka uburyo bwo gukora ibishya cyangwa kwagura bya bintu bisanzwe bihari.
Mu gihe yari agiye gukora imodoka ya mbere ikoresha amashanyarazi, yabwiye abakozi be gukora “battery” ifite imbaraga zikubye inshuro icumi izari zisanzwe ziriho, abakozi be bamubwira ko bidashoboka. Ariko we ntiyabyemeye ahubwo afatanya nabo, nyuma y’igihe gito, bashobora gukora “battery” irusha ubushobozi iyo yari yabasabye gukora.
Isomo riri muri iyi nkuru ni uko ibintu biba ku isi bisanzwe bifite uko bikorwa, umuntu ushaka gutera imbere agomba guhanga udushya twamufasha kubikora mu bundi buryo cyangwa kubyagura no kubiteza imbere.
7) Kudatinya guhomba
Irindi somo twakwigira kuri Elon Musk ni ukudatinya guhomba. Avuga ko mu gihe utegura umushinga ugomba no gutenya ko ushobora guhomba kandi ukaba warateganyije mbere icyo uzakora mu gihe umushinga wawe wahomba. Guhomba burya nabyo bishobora kuvamo amasomo yatuma unoza ibyo wakoraga.
Mu gusoza iyi nyandiko, twababwira ko umuntu wese ushaka gutera imbere agomba kugira abandi bantu yigiraho kandi afataho urugero rwiza. Uyu mugabo w’umuherwe Elon Musk nawe ari mu bantu twakwigiraho byinshi birimo kureba kure, kugira icyerekezo, guhanga ibishya, gushyira mu bikorwa ibitekerezo dufite no kudatinya guhomba.
Mugire amahoro.
Ubwanditsi bwa imbere.rw.
Tel: +250785115126
Inyandiko nk’izi zikorwa mu rwego rwo gukangurira abantu kwiteza imbere. Muri iki gihe abantu bakeneye amakuru n’inyigisho zibafasha kwiteza imbere. Ni nayo mpamvu twifuza ko uyu mugambi washyigikirwa n’abasoma inyandiko dukora kugira ngo uzahoreho.
Niba ushaka kudushyigikira cyangwa gutera inkunga iki gitekerezo KANDA HANO utwandikire kuri WhatsApp.


text:
Imibereho Y'Abaturage
Uruhare Rwa Croix Rouge Mu Guhindura Imibereho Y’Abatuye Akarere Ka Kirehe
Abatuye Umurenge wa Mahama mu Karere Kirehe bashima uruhare Croix Rouge imaze kugira mu guhindura imibereho yabo, ku buryo barushaho kwiteza imbere.
Umwe mu bafashijwe n’uyu muryango ni Hategekimana Claudine wo mu Kagari ka Munini, wari umaze imyaka 15 mu bukode n’abana be batandatu.
Mu 2019 yubakiwe inzu y’ibyumba bitatu n’uruganiriro, irimo sima n’amashanyarazi. Mbere yagorwaga cyane n’ubuzima kuko atunzwe no guca inshuro, ugasanga kwishyura inzu buri kwezi bimusonga.
Yagize ati “Mu icumbi nakodeshaka 3000 Frw ku kwezi, nta kintu ndya, nta shinge na rugero, tukaryama, bya bihumbi bitatu byahuraga n’amafaranga nkorera mu Cyumweru, muri cya cyumweru ubwo urumva nta kintu naryaga rwose.”
Croix Rouge yajyaga kumufasha, mu minsi ibiri bari bamuhaye inzu ye ku buryo ubuzima bwe bumaze guhinduka.
Ni kimwe na mugenzi we Mbonyizina Marie Jeannette wacite ku icumu rya Jenosoide yakorewe Abatutsi. We inzu ye inzugi zari zaravuyemo, Croix Rouge iza kumusanira.
Ni inzu abanamo n’umugabo we n’abana batandatu.
Ati “Banshyiriyemo inzugi, badushyira heza, ubu turyama heza.”
Hari abahawe amatungo
Uretse abubakiwe inzu cyangwa basaniwe, hari abahawe amatungo barimo Nshimiyimana Felicien wahawe inka mu 2016.
Yagize ati “Ntabwo nabashaga kubona ibyo natungisha umuryango, ariko kugeza uyu munsi urabona umubyare warameze, ndabona ikigori cyo kurya, abana banyoye amata, abaturage banyoye amata, nsaguraho n’ayo kugurisha nkuramo amatungo magufi.”
Iyo nka ikamwa litiro umunani z’amata ku munsi, ku buryo yagurishijeho akagura andi matungo, ubu agize ihene umunani n’ingurube eshanu.
Mu bafashijwe na Croix Rouge kandi harimo abanyarwanda birukanywe muri Tanzania, muri Kirehe bubakiwe inzu 190.
Kaginyi Livingston wavukiye muri Tanzania akaza kwirukanwa, avuga ko muri icyo gihugu bararaga mu nzu z’ibyatsi, wagura n’ikibanza ngo wubake, ntibatume iyo nzu uyiraramo.
Yagize ati “Twageze mu gihugu cyacu batwakira neza, batwubakira izi nzu, dutera imbere, rwose murabona namwe aho tugeze. Iyi Mahama twahaje ari ishyamba, twahaje mu 2007, Croix Rouge itwubakira inzu, abana bacu, abadamu bacu, bararyama bagubwa neza kugeza uyu munsi.”
Muri ako gace ka Mahama banahawe imbangukiragutabara, ifasha ibigo nderabuzima bibiri byaho kugeza abarwayi ku Bitaro bya Kirehe iyo bibaye ngombwa.
Umuhuzabikorwa w’abakorerabushake ba Croix Rouge mu Ntara y’Iburasirazuba, Muhawenimana Jeanne d’Arc, avuga ko ibi byose babikora kugira ngo abaturage babashe kwiteza imbere.
Yavuze ko babashije gutanga inka 130, ndetse bafasha abaturage kwishyira hamwe mu makoperative.
Mu buryo bwo kurwanya ibiza, bubakiye abatishoboye banategura ibiti byatewe mu nkambi ya Mahama n’inyuma yayo bigera ku 96.000, bivangwa n’imyaka n’iby’imbuto ziribwa.
Hanatanzwe gaz 5000 mu nkambi, hubakwamo uturima tw’igikoni 6500, ndetse buri muturage bageneye itungo yanubakirwaga ubwiherero, hubakwa 378.
Muhawenimana yakomeje ati “Iyo dutanze amatungo tubasaba korozanya mu gihe itungo ryororotse, dufite ibikorwa bitandukanye. Dukorana n’inzego z’ibanze, tukajya inama, kandi tukaba dukangurira buri muntu wese aba yaba umu Croix Rouge.”
Croix Rouge y’Ababiligi ni umwe mu bafatanyabikorwa bayo.
Ubuyobozi bushima umusanzu wa Croix Rouge
Umuyobozi w’Akarere ka Kirehe, Muzungu Gerald, yabwiye Taarifa ko bashima uruhare rwa Croix Rouge y’u Rwanda mu kwita ku batuye Akarere ka Kirehe.
Ati “Twafatanyije ibikorwa byinshi harimo no gutuza Abanyarwanda bagiye batahuka mu bihe bitandukanye, dufite imidugudu myinshi bafashije mu kubaka, ari ibikorwa byo gufasha abatishoboye kubona amacumbi, kubaha amatungo nk’inka, ari mu bikorwa by’ubutabazi bafite mu nshingano nk’igihe habaye ibiza, Croix Rouge ni umufatanyabikorwa muri byinshi.”
Yavuze ko nko mu gihe cya Guma mu rugo bafashaga abaturage batakaje imirimo mu kubona ibibatunga, ndetse bakomeje kugira uruhare mu bukangurambaga mu kwirinda COVID-19.
Urebye kuva umwaka wa 2020-2021 watangira, muri rusange imiryango 3.150 yagezweho n’ingaruka z’ibiza yahawe amafaranga ayigoboka mu kugura ibyo ikeneye.
Naho imiryango irenga 80.000 yazahajwe n’ingaruka za COVID-19 yahawe ibiribwa ndetse n’ibindi bikoresho birimo iby’isuku n’udupfukamunwa.
Uyu muryango ufite abakorerabushake barenga 62 000 bari mu makipe y’ubutabazi yahuguwe bihagije haba mu kurwanya ibiza, isuku n’isukura, ubutabazi bw’ibanze, gukorera mu nkambi, guhuza ababuranye n’ababo, ubuzima bwo mu mutwe n’ubukangurambaga.


text:
Isuzuma rya mbere ryakozwe ku binini byafasha abagabo kuboneza urubyaro ryagaragaje ko bishoboka cyane, bikazaza byunganira uburyo busanzwe buhari mu kuboneza urubyaro.
Nk’uko BBC yabyanditse, ngo byatangajwe n’impuguke z’abaganga zabikozeho ubushakashatsi. Icyo kinini bafata inshuro imwe ku munsi kifitemo imisemburo ihagarika ikorwa ry’intanga ngabo.
Ibyo binini nibitangira gukoreshwa, buzaba ari uburyo bwo kuboneza urubyaro buje bwiyongera ku gukoresha agakingirizo no kwifungisha kw’abagabo (vasectomie), kuko ubwo buryo bubiri ni bwo bwonyine bugenewe abagabo buhari kugeza ubu.
Gusa ihuriro ry’abaganga bibumbiye mu kitwa “Endocrine Society”, rimwe mu mahuriro y’abo baganga akomeye ku isi, babwiwe ko bizasaba gutegereza indi myaka 10, kugira ngo ibyo binini bitangire gucuruzwa.
Ibinini bifasha abagore mu kuboneza urubyaro byavumburiwe mu Bwongereza mu myaka 50 ishize. Bamwe bibaza gituma kubona ibinini bifasha abagabo kuboneza urubyaro byaragoranye.
Hari abavuga ko byaba biterwa n’uko nta ngufu sosiyete yabishyizemo ndetse n’abari mu gice cy’ubucuruzi basa nk’abatarabishatse, kuko iyo babishaka ubushakashatsi ku binini byo kuboneza urubyaro buba bwaratangiye cyera. Gusa mu bitekerezo byakusanijwe bigaragaza ko abagabo benshi bakwemera kunywa ibinini byo kuboneza urubyaro mu gihe byaramuka bibonetse.
Mu buryo bw’imiterere y’umuntu, ntibyoroshye gukora ibinini byo kuboneza urubyaro hifashishijwe imisemburo, nyamara ntibigabanye ubushake bwo gukora imibonano mpuzabitsina (libido) ndetse n’uko umugabo yitwara muri icyo gikorwa.
Ku bagabo bashobora kubyara, intanga ngabo zabo nyinshi zikorerwa mu dusabo tw’intanga (testicules) habayemo uruhare rw’imisemburo.
Ikibazo rero ni uguhagarika iyo nzira y’ikorwa ry’intanga ngabo, nubwo byaba iby’ igihe gito (temporairement), ntihabeho kugabanuka kw’imisemburo cyangwa se ngo bizazane ibindi bibazo nyuma.
Abashakashatsi bafite icyizere ko ibinini bifasha abagabo kuboneza urubyaro byapimwe n’abashakashatsi bo muri “LA BioMed“ no muri Kaminuza ya Washington, bigaragara ko bishobora kuzabafasha mu kugera ku ntego.
Mu bagabo bakoreweho ubushakatsi bakanywa ibyo binini, bavuze ko nta mpinduka zikomeye bibonyeho. Batanu muri abo bagabo bavuze ko ubushake bwo gukora imibonano bwagabanutse gahoro, naho babiri muri bo bavuga ko batindaga gato gufata umurego, ariko igikorwa cyo gutera akabariro kikaguma ari nta makemwa.
Nta n’umwe mu bagabo bakorerwagaho ubushakashatsi wigeze ahagarika kunywa ibyo binini avuga ko byamuteye ibibazo, kandi bose barasuzumwe basanga ubuzima bwabo buhagaze neza.
Abashakashatsi bakora kuri ibyo binini, ni ukuvuga Prof. Christina Wang na bagenzi be, bavuga ko bishimiye ibyo bagezeho ariko ko bagomba kubanza kwitonda.
Prof. Christina Wang yagize ati “Ibisubizo twabonye ku isuzuma ryakozwe, byerekanye ko ibyo binini bizafata ibikorwa bibiri by’imisemburo bikabihuriza muri kimwe. Bizagabanya ikorwa ry’intangangabo, ariko ntibihungabanye ubushake bwo gukora imibonano mpuzabitsina.
akomeza agira ati “Igerageza ry’ibyo binini ryimbitse kandi ry’igihe kirekire ni ngombwa, kugira ngo hagenzurwe ubushobozi bw’ubwo buryo bushya bwo kuboneza urubyaro bugenewe abagabo”.


text:
Korali Family of Singers bateguye igitaramo bitiriye ‘Umuryango Mwiza’
Baratunguranye: Nzungu na Fari mu munyenga w’ibyo Imana yabakoreye bashyize hanze amashusho y’ibihe byaranze urukundo rwabo
Umucuranzi Nzungu wamenyekanye cyane kubera gucuranga neza injyana yo guhimbaza Imana izwi nk’igisirimba yashyize hanze indirimbo igaragaramo umugore we mu bihe byabo by’ubukwe ndetse n’andi mashusho yibyabanje bari mu bihe byiza by’urukundo rwabo.
Umucuranzi w’igisirimba uzwi nka Nzungu ubusanzwe witwa Mugunga Zacharie hashize amezi 2 asinyiye imbere y’Imana n’imbere y’amategeko kubana na Nasafari Nahumure uzwi ku izina rya ‘Fari’, umukobwa bakundanye ari mu mahanga bikagera aho basezerana kubana nk’umugabo n’umugore.
Thank You Lord ni indirimbo y’iminota 3 n’amasegonda 6. Nubwo izina ryiyi ndirimbo riri mu rurimi rw’icyongereza ariko amagambo ayigize yose ari mu Kinyarwanda uretse agace gato karimo iryo jambo ‘Thank You Lord’ risobanura ngo ‘Shimwa mwami’.
Mu magambo yumvikana muri iyi ndirimbo yabo, uyu mucuranzi aririmba yibanda cyane ku magambo ashima Imana. Mu gutangira iyi ndirimbo Nzungu agira ati “Akari k’umutima gasesekara k’umunwa, mu buzima habaho guhirwa ukanatunga ukanatunganirwa..” akomeza ahanika agira ati “Cyuzuzo cy’umutima nifuzaga ibihe byose, iki nicyo gihe….” Mu nyikirizo yiyi ndirimbo, Nzungu aririmba agira ati: “Shimwa Mana shimwa Mana, ibyo nagusabye warabikoze, Thank You Lord unkoreye ubukwe bwiza, unyubahisha imbere y’abantu, Thank You Lord.”
Mu mashusho meza aryoheye ijisho agaragara muri iyi ndirimbo, Nzungu na Fari bagaragara mu bihe bitandukanye byaranze urukundo rwabo, harimo aho uyu mucuranzi atera ivi, ibyo bita gu poropoza (Proposal), akongera akagaragara ari kumwe n’umufasha we ahantu neza cyane bishimye, amashusho ubona ko yafashwe aba bombi bari mu bihe byiza by’urukundo rwabo.
Mu kiganiro Nzungu aherutse kugirana na Nkundagospel yabajijwe niba we n’umugore we bagiye kujya baririmba nka couple nkuko tubona izindi couple zimwe na zimwe zibikora, yasubije agira ati: “Ntabwo tugiye kuzajya turirimba twembi, Thank You Lord, ni indirimbo twakoze kugirango dushime Imana kubw’ukuntu yabanye natwe mu bihe by’ubukwe no mu rukundo rwacu.” Akomeza agira ati: “Umugore wanjye ntabwo ajya aririmba, si umuhanzi, ni umuntu unshyigikira k’umurimo Imana inkoresheje haba mu kuririmba cyangwa mugucuranga.”
Indi nkuru ya Nzungu na Fari yisome ukanze hano: https://nkundagospel.rw/2021/10/27/baratunguranye-nzungu-na-fari-mu-munyenga-wibyo-imana-yabakoreye-bashyize-amashusho-yibihe-byaranze-urukundo-rwabo/


text:
Hashize iminsi m’umuryango nyarwanda, urubyiruko rwarashizwe imbere. Ugasanga ababyeyi bavuga ko batsinzwe, ko urubyiruko ari rwo ruzabishobora. Oya oya ntibikabeho, ntaho urubyiruko rwigize ! Reka mbibereke. Iyi nyandiko nyituye ababyeyi b’Abanyarwanda bafite abana bari mu kigero cy’imyaka hagati ya makumyabiri n’itandatu na mirongo ine y’amavuko bigishije kandi bakanaraga abana babo urukundo.
Babyeyi mwarakoze igihe umwicanyi yaje mukihutira kuduhisha, mukadupfuka iminwa ngo tutavuga akabona aho twihishe.Babyeyi mwarakoze igihe mwagiye kuduhisha, mukemera kwitadukanya n’urubyaro rwanyu kugirango rurokoke.
Babyeyi mwarakoze, igihe amasasu yakubise mukatubyutsa mu ijoro, mbere yaho mwari mwarakoze igikorwa cyo kutwigisha kurara twambaya imyenda ibiri, Amasasu yakubita, tugahera ko tugenda. Babyeyi mwarakoze kutwigisha kwica inda mu myenda, umwidagaduro wacu ukaba uwo kwica inda!
Byabyeyi mwarakoze igihe mwizimagaga gufungura kandi inzara ibishe, kugirango urubyaro rwanyu ruticwa na bwaki! Babyeyi mwarakoze mu nzira ndende aho isasu ryakubitaga tugatandukana, mwagera imbera mugahagara k’uruhande mudutegereje, Bangahe amasasu yatwaye gutyo? Murakarama.
Babyeyi barokotse amahano yagwiriye u Rwanda, mwarakoze aho mwemeye kurera imfubyi zari zisigaye zonyine. Babyeyi bo mu nzira ndende mwarakoze, aho mwemeye muri iyo nzira kwakira imfubyi mukaziragira n’ubushobozi buke mwari mufite!
Babyeyi mwarakoze nyuma yayo mahano, aho twasohokaga, tugataha twakomeretse kubera badututse ngu dufite amazuru manini, ngo turi abahutu, ngo turi abicanyi …Babyeyi mwarakoze kuduhoza, mukatwigisha uko twabyitwaramo. Babyeyi mwarakoze aho urwo rwango bari batweretse mwarwirukanishije urukundo n’urumuri. Babyeyi mwarakoze aho mwadushishikarije kujya dusenga cyane.
Babyeyi mwarakoze nyuma yayo mahano, aho twajyaga kuvoma, tukagaruka dutuka abaturanyi bacu ngo ni abicanyi, ngo ni interahamwe mukatwibutsa ko ari bo baturokoye, babyeyi mwakaroze aho mwatwibukije ko aho twari twihishe ari bo batuzaniye amafunguro. Babyeyi mwarakoze kutwereka ka ko kubana byari bigishobotse nyuma yayo mahano.
Babyeyi mwarakoze aho mwakoze iyo bwabaga, mugashobora kutwohereza ku mashuri. Babyeyi mwarakoze igihe twabaga dutashye, muri AERG batwigishije urwango, mukadufungura amaso, mudusaba kwitondera iby’ubu byari byarashidutse mu rwa Gasabo. Babyeyi mwarakoze aho twakuriye, mukatwivanaho mutwohereza iyo mu mahanga ngo tuzaramuke. Babyeyi mwarakoze igihe twabasabye ko twataha mu rwatubyaye ngo duhoberane, mukadusubizanya urukundo rwinshi mutubwira ngo “mube mugumye aho igihe ntikiragera”.
Babyeyi mwarakoze aho inzira ndende yari irangiye, mugakubita hirya no hino ngo dusubire mu ishuri, babyeyi mwarakoze mutwicaza ku mabuye mu nkambi mukatwigisha. Babyeyi mwarakoze aho mwirirwaga mutonze umurongo ngo mubashe gusabiriza udufaranga two kutugaburira no kutwambika. Babyeyi mwarakoze aho mwahisemo kutwohereza i Burayi ngo tuzagire ejo heza, mugasigara muri Afurica. Byabyeyi mwarakoze aho mwatwigishije gutandukanya Inkotanyi, n’abantu bo mu kitwa ubwoko zibarizwamo. Babyeyi mwarakoze kuturerera mu buhungiro, mukatwigisha gukunda u Rwanda n’umuco nyanyarwanda.
Babyeyi mwese mwarakoze igihe cyose mwatubabariye iyo twabaga twabatengushye. Babyeyi muragakora iyo babuze ibyo batubwira, bagahitamo kubaharabika, mukabyihanganira.
Babyeyi muragakora iyo babiciye abana mureba, babaziza guharanira u Rwanda rwiza, mukicwa n’agahinda, Babyeyi muragakora iyo mujya kugemurira abana banyu muri gereza, Babyayi muragakora iyo mushyizwe mu kato, cyangwa mugahinduka impunzi, muzira ko abana banyu bahisemo kudaceceka akarengane. Babyeyi muragakora iyo babakorera iyica rubozo, bashaka kubakoresha mu guhemukira urubyaro rwanyu. Babyeyi ko mbona ari mwe ntwari z’u Rwanda ?
Rero rubyiruko, mushishoze mwibuke ibyo ababyeyi banyu babakoreye. Uwo mwanya mubona mutekereza k’ubumwe n’ubwiyunge n’ibindi byisnhi, uwo mwanya bo barawubuze barimo barwana no kubarera haba mu Rwanda rwa nyuma y’amahano, yaba mu buhungiro. Bavandimwe, nyamuneka ntituzabe ba Mudashima, tujye dufata umwanya wo kuzirikana ibikorwa ababyeyi bacu badukoreye.
Rubyiruko mwumva muri kwigiira, ndagirango mbibutse umugani twize muri primaire. Simwibuka neza ariko ngo kera habayeho umwami wari muto, we n’abagenzi be bigira inama yo kwirukana abakecuru n’abasaza mu gihugu. (Ubwo rero bumvaga babihaye!)
Rimwe bigira inama yo guhindura ibintu, aho kwambara impu nkuko abakurambere babikoraga, bahitamo uburyo bushya bwo kwidoreraho impu, gutyo ibibazo byinshi bigakemuka. Kera kabaye, impu bidodeyeho zitangira kubumiraho! Icyari igitekerezo kiza , gihinduka ikibazo gikomeye. Sinibu kaneza uko byari byagenze ngo umusaza umwe abe yihishe mu ihsyamba. Ni uko bajya kumuhampagara, araza abagira Inama yo kujya mu mazi, cyangwa gutosa izo mpu, gutyo bashobora kuzivanaho. Uyu uri mu migani mike nize nibuka, kuko isomo ririmo ni uko nta rubyiruko rwigira, kirazira!
(PS : Uwaba yibuka uwo mugani neza yawumbwira).
Namwe babyeyi mwumva “mwaratsinzwe”, ndabamenyesha ko urubyiruko mubona ari yo intsinzi yanyu, ni umusaruro, ni imbuto z’umuruho wanyu.
Alice Mutikeys
Catégories :Divers


text:
Ku wa 29 Mata 2022, Abayobozi n’Abakozi ba Komisiyo y’Igihugu y’Uburenganzira bwa Muntu n’aba Never Again Rwanda basuye Urwibutso rwa Jenoside rwa Nyamata basobanurirwa amateka yaranze Jenoside yakorewe Abatutsi mu 1994 i Nyamata n’ubutwari bwaranze bamwe mu bahungiye muri Kiliziya ya Nyamata.
Umukozi uyobora abaje gusura Urwibutso rwa Nyamata yavuze ko gusura urwo rwibutso ari ugukomeza kwibuka no guha agaciro Abatutsi barushyinguyemo. Yagize ati ”Urwubatso ruri muri Kiliziya yahoze ari Paruwasi ya Nyamata, ikaba yarahinduwe urwibutso rwa Jenoside ku rwego rw’igihugu kubera abantu benshi bahaguye n’ubwicanyi ndengakamere bwahabereye.”
Nyuma yo gusura Urwibutso rwa Jenoside rwa Nyamata, Abayobozi n’Abakozi ba Komisiyo y’Igihugu y’Uburenganzira bwa Muntu n’aba Never Again Rwanda basuye imiryango 12 y’abarokotse Jenoside yatujwe mu Mudugudu wa Kivugiza, mu Kagari ka Murama, ihabwa umuriro ukomoka ku ngufu z’imirasire y’izuba.
Mu butumwa bwatanzwe uwo munsi, Perezida wa Komisiyo y’Igihugu y’Uburenganzira bwa Muntu, Mukasine Marie Claire, yavuze ko abakoze Jenoside bambuye uburenganzira bwa Muntu abo bayikoreye, asaba ko buri wese yajya yubaha uburenganzira bwa Muntu mu kwirinda ko Jenoside yakongera kubaho ukundi.
Mukasine yavuze ko umuntu afite agaciro ntagereranywa n’uburenganzira bungana kuri buri wese, kandi ko bugomba kubahirizwa, ko nta we ukwiye kuvutsa undi ubuzima bwe yewe no kuba yabangamira uburenganzira bwe ubwo ari bwo bwose. Yakomeje avuga ko Urugamba rwa mbere rukomeye ari ukwigisha abantu kugira ngo bahabwe amateka n’ibimenyetso bizabafasha guhangana n’abapfobya bakanahakana Jenoside yakorewe Abatutsi.
Yavuze kandi ko amateka u Rwanda rwanyuzemo agomba kumenyeshwa abatarayabayemo by’umwihariko urubyiruko rwavutse nyuma ya Jenoside yakorewe Abatutsi ndetse n’abazavuka mu bihe bizaza, kuko bituma abantu batibagirwa no kurinda amateka no kwirinda amakuru y’ibinyoma asatira abakiri bato.
Yifurije Abarokotse gukomera no gukomeza inzira yo kwiyubaka batangiye, bigarurira icyizere cyo kubaho kandi bumva ko bafite igihugu kibakunda.


text:
Muri iki gitabo, uyu mwanditsi yagarutse ku rugendo rwe bwite rwamuvanye mu Rwanda nyuma yo kurangiza amashuri ye muri Kaminuza y’u Rwanda akajya gutura muri Leta Zunze Ubumwe za Amerika.
Avugamo ko ubusanzwe yumvaga ko kujya gutura muri Amerika bizamworohereza kugera ku nzozi ze kandi ko Amerika ari igihugu umuntu atirirwa ahihibikana ashaka ubuzima cyangwa se ngo agorwe no kubaho.
Ku rundi ruhande ariko, ngo inzira ntibwira umugenzi kuko yagiye ahura n’ibizazane bitandukanye bikubiyemo kuba wenyine mu gihugu gishya, ’ivanguraruhu kandi akagorwa no kugirana ubusabane n’abantu bashya kandi badahuje umuco.
Inyange yavuze ko yari yarabwiwe kenshi ko Amerika ari ahantu hari amahirwe menshi y’ubuzima n’akazi ariko ntiyabwirwa uko babigeraho.
Ai “Iki gitabo nacyanditse nk’uburyo bw’umuburo ku bimukira bashya kugira ngo nibura bamenye ukuri kwa bimwe mu biba bibategereje mu buzima bushya bagiyemo ndetse n’uko bashobora kubyitwaramo”.
Iki gitabo avuga ko kitazafasha abifuza kwimukira muri Amerika gusa, ko ahubwo kizanafasha Abanyamerika kavukire kugira ngo basobanukirwe kandi banubahe neza imico y’abimukira bajya gutura muri Amerika.
Igitabo “Far Away From My Roots” kiboneka ku iguriro rya Amazon.


text:
Abaturage barasabwa kudatwika ibyatsi kuko bishobora guteza inkongi
Guverineri w’Intara y’Iburasirazuba, Emmanuel K. Gasana, arasaba abaturage kwirinda gutwika ibyatsi haba ibyo mu mirima ndetse n’ahandi, kuko muri iki gihe cy’impeshyi bitera inkongi z’umuriro bigakongeza amashyamba ya Leta n’ay’abaturage.
Muri Kanama buri mwaka, mu Ntara y’Iburasirazuba nibwo baba bitegura ihinga rirerire, by’umwihariko uyu mwaka bakaba barimo kwitegura igihembwe cy’ihinga A2023, kuko ari nacyo kibonekamo umusaruro mwinshi w’ibigori.
Mu gutegura imirima abahinzi kenshi bakunze gutwika ibisigazwa by’imyaka, iba yareze mu gihembwe cy’ihinga rirangiye kugira ngo babone uko bahinga neza batagorwa n’ibyo bisigazwa.
Nyamara Guverineri Gasana avuga ko muri iryo twika hari ubwo umuriro uva mu mirima, ugafata inzuri ziwegereye cyangwa amashyamba ya Leta cyangwa ay’abaturage, ari nayo mpamvu basabwa kwirinda gutwika.
Ati “Abaturage bakwiye kumenya ko gutwika ibisigazwa by’imyaka bitemewe, kuko ubwabyo ni ifumbire. Ikindi ni uko muri iki gihe ibyatsi biba byarumye hose, ku buryo umuriro mucye wateza inkongi kuko haba hari n’umuyaga.”
Uretse ibisigazwa by’imyaka bishobora gukurura inkongi y’umuriro, abaturage barasabwa kwirinda kunywera itabi hafi y’amashyamba n’inzuri, n’ahandi hantu hari ibyatsi byumye, gutwika ibisigazwa by’imyaka, gutwika amakara no guhakura hifashishijwe umuriro.
Abaturage kandi barasabwa kwirinda gutuma abana kurahura, kuko nabyo bishobora gutuma habaho inkongi y’umuriro.
Ubuyobozi bw’Intara buributsa abaturage ko gutwika amashyamba bigira ingaruka ku rusobe rw’ibinyabuzima bitandukanye, no ku buzima bw’abaturage muri rusange ndetse bikaba ari ibikorwa bitemewe binahanirwa n’amategeko.
Uretse kuba gutwika bitemewe kandi bihanwa n’amategeko, abahanga mu by’ubuhinzi bavuga ko gutwika ibisigazwa by’imyaka byangiza ubutaka, kuko utunyabuzima dutunga igihingwa dushya bityo umurima ugashiramo ifumbire n’umusaruro ukagabanuka.


text:
Né le 27 décembre 1921 à Mbilizi – Rwanda
Exilé à Kinene- Masisi –Kivu – Congo en 1961
Décèdé le 19 mars 1976 à Bujumbura – Burundi
Papa wacu twebwe abana banyu turabashimiye urukundo mwatugaragarije tuzahora turuzirikira
mwaranzwe no kwihangana cyana n’impuwe za kibyeyi mwari nshuti yabose turabibashimiye.
Kubwacu twifuzaga kubagumana ariko imana yarabishubije. Ntituzibagirwa ubupfura, umuco nyarwanda mwatozaga buri wese nono mwadusize turi intore.
Tuzazirikana iteka ibigwi byanyu imana ibakire mu bayo.
Abana Banyu
Posté le 19/03/2017 par rwandaises.com


text:
Ngororero :Hinga Weze yabafashije guhangana n’imihindagurikire y’ikirere
Abagenerwabikorwa b’umushinga Hinga Weze mu karere ka Ngororero, bavuga ko uyu mushinga wabigishije uburyo bwo guhangana n’imihindagurikire y’ikirere harimo guca amaterasi, gukoresha imborera no gutera ibiti bivangwa n’imyaka. Bikaba byaratanze umusaruro.
Akarere ka Ngororero kagizwe ahanini n’imisozi, imvura yagwa ari nyinshi igatwarwa n’inkangu, ubutaka bukagenda, amazu akagenda, abantu bakabura ubuzima ndetse n’imyaka ikagenda. Umushinga Hinga Weze mu ntego zawo harimo gufasha abahinzi guhangana n’imihindagurikire y’ikirere, nkuko bamwe mu bagenerwabikorwa bawo basaga 530.000 bavuga uburyo babibafashijemo.
Nyirakanyamanza Verina atuye mu murenge wa Sovu, akarere ka Ngororero, kamwe mu turere 10 uyu mushinga ukoreramo, aragira ati « Hinga Weze yadufashije gukora ibirundo by’ifumbire y’imborera tukayifumbiza igafata ubutaka, rero biri mu bidufasha guhangana n’imihindagurikire y’ikirere kuko mbere twakoreshaga imborera nke, ntigire icyo imara, ariko ubu bizagira umusaruro kuko yanadukoreye amaterasi ».
Turikumana Frederick nawe atuye mu murenge wa Sovu, aragira ati « Hinga Weze yaduhaye amashwagara dushyira mu mirima, igabanya ubusharire mu butaka ndetse inegeranya ubutaka, amazi ntabe yatwara ubutaka ngo ibumanure mu kabande, ibi rwose twabonye ari iterambere Hinga Weze yatugejejeho. Ikindi yaduhaye ifumbire y’imborerera, imvura iyo iguye ari nyinshi, ntibashe gutwara bwa butaka, kubera ko yafumbire iba yabufashe ».
Akomeza agira ati « Mbere aya materasi atarakorwa, isuri yaheraga haruguru mu gahinga, ikabikunkumura ikabigeza mu kabande. Ariko ubu ngubu aho yadukoreye amaterasi, imvura iragwa ubutaka ntibugende kubera ko amaterasi abutangira, amazi akagumamo, twahinga tukabona umusaruro ».
Turikumana yakomeje agira ati « Biriya biti akamaro bidufitiye, imvura iyo iguye, amazi ajya mu mizi y’ibiti, ubwo ngubwo ntatware isuri. Kandi ikindi biriya biti bitanga n’igicucu ku myaka, tubibonaho imishingirizo, no mu gihe cy’imvura igabanya umuvuduko ikaba nkeya ntitware ubutaka, Hinga Weze yadufashije guhangana n’imihindagurikire y’ikirere ».
Dieudonne Mushabizi ni Umukozi wa Hinga Weze, ushinzwe ubuhinzi mu karere ka Ngororero, yavuze ko ku bijyanye no gufasha abahinzi mu gukora ubuhinzi burambye no kubyaza ubutaka umusaruro mu buryo burambye, babigisha uburyo bagomba guhangana n’imihindagurikire y’ikirere.
Ibyo umuhinzi agomba kwitaho
Icya mbere nuko agomba kumenya impamvu ikirere gihinduka ndetse nicyo aba akeneye kugira ngo ikirere kimuhe, ikirere kimuha imvura, izuba ndetse ikirere kiba gifite n’imiyaga, kikagira n’imyuka ifasha igihingwa gutanga umusaruro. Hakaba n’ubutaka butegereje ibiva mu kirere nabwo umuhinzi aba agomba gutegura. Ubutaka bugomba kuba buteguye, niba imvura ibaye nyinshi umusaruro ntiwangirike cyangwa se izuba ryaba ribaye ryinshi ntiwangirike. Nkuko byasobanuwe na Mushabizi.
Akomeza agira ati « Icya mbere tubagira inama yo guhinga ku materasi, hari aho tuyabakorera, hari naho dusanga yangiritse tukayabasanira. Aha, icyo twabahaye n’ishwagara n’imborera, izo nyongeramusaruro zombi zifasha mu buryo bwo kwegeranya ubutaka, ubutaka rero iyo bwegeranye bubasha gufata amazi niyo imvura yaba yaguye ari nkeya ya mazi ajya mu butaka agatindamo, yaba yaguye ari nyinshi, ubutaka bubasha kubika menshi ». Yanavuze ko kugira ngo haze isuri aruko amazi aba yasagutse agatangira akamanuka imusozi. Yagize ati « ubundi iyo amazi amanutse n’ifumbire mvaruganda baba bashyize mu butaka, amazi ayitwara mu migezi akaba yakwangiza amazi akoreshwa n’abantu, rero iyo atamanutse aguma mu butaka, ndetse n’ifumbire mvaruganda yashyizwe mu butaka igakoreshwa n’igihingwa kigatanga umusaruro ».
Ikindi ngo nuko babereka ibiti bivangwa n’imyaka, harimo arinusi, kareyanda na resena, ibiti bito bidakura cyane ariko bikagira umusaruro w’ibyatsi, bigaburirwa amatungo bikaba binafite ubushobozi bwo gukurura azote yo mu kirere itunga igihingwa, bityo umuhinzi ntatange andi mafaranga yo kujya kugura azote ku isoko, bikaba binatanga imishingiriro, amababi ya resena ngo iyo uyagaburiye inka zikamwa yongera umukamo, igiti cyanakuze kikavamo n’imbaho.
Mushabizi anavuga ko babigisha uburyo bwo gufata neza ibi biti kuko iyo ubiretse bigakururumba byangiza. Bakanabereka uko bakata ibiti ntibizane amashami menshi kuko igicucu kinshi gituma imyaka itazamuka n’imizi yazamutse hejuru ituma imyaka itazamuka, kuko irya ibyo igihingwa cyagombaga kurya.
Hinga Weze izakora amateresi ku buso bungana na hegitari 2000, mu myaka itanu. Aha mu murenge wa Sovu imaze kuvugurura amaterasi ari ku buso bwa hegitari 50.


text:
Isomo rya 1: 1 Timote 4, 12-16
Nkoramutima yanjye, ntihazagire ugusuzugurira ko ukiri muto. Ahubwo uzabere abayoboke urugero, ari mu magambo, ari mu migenzereze, mu rukundo, mu kwemera no mu budakemwa. Mu gihe ugitegereje ko nza, ihatire gusoma lbyanditswe bitagatifu, ushishikarize abandi kugenza neza kandi utange inyigisho. Ntuzarangarane ingabire y’Imana ikurimo, ya yindi wahawe igihe ugaragaweho n’ubuhanuzi, maze urugaga rw’abakuru b’umuryango rukakuramburiraho ibiganza. Ibyo ngibyo bishyireho umutima, ubyibandeho rwose, maze uko ujya mbere bigende bigaragara mu maso ya bose. Ihugukire ubwawe, uhugukire n’umurimo wawe wo kwigisha ; ube indatezuka kuri izo nama nkugiriye. Nugenza utyo uzikiza wowe ubwawe, ukize n’abandi bose bagutega amatwi.
Zaburi ya 110 (111), 7-8a, 9, 10
R/ Uhoraho, ibyo wakoze biratangaje !
Ibyo akora byose birangwa n’ukuri n’ubutungane,
amategeko ye yose akwiye kwiringirwa,
yashyiriweho abo mu bihe byose.
Uhoraho yazaniye umuryango we ikiwubohora,
agena rimwe rizima imiterere y’Isezerano rye.
Izina rye ni ritagatifu, kandi rigatera ubwoba.
Intangiriro y’ubwenge ni ugutinya Uhoraho;
abagenza batyo bose ni bo inararibonye.
Ibisingizo bye bizahoraho iteka ryose.
Ivanjili ya Mutagatifu Luka 7, 36-50
Muri icyo gihe, umwe mu Bafarizayi atumira Yezu ngo basangire ; yinjira iwe ajya ku meza. Maze haza umugore wari ihabara mu mugi. Yari yamenye ko Yezu ari ku meza mu nzu y’uwo Mufarizayi, aza afite urweso rurimo umubavu. Nuko aturuka inyuma ya Yezu, yunama ku birenge bye arira. Amarira atonyangira ku birenge bya Yezu, abihanaguza imisatsi ye, agumya kubisoma anabisiga umubavu. Umufarizayi wari wamutumiye ngo abibone, aribwira ati « Uyu muntu iyo aba umuhanuzi koko, aba yamenye uyu mugore umukora uwo ari we n’icyo ari cyo : ko ari umunyabyaha. » Yezu araterura, aramubwira ati « Simoni, mfite icyo nkubwira, » Undi aravuga ati «Mbwira, Mwigisha.» Yezu , ati « Umuntu yari afite abantu babiri bamurimo umwenda; umwe yari amurimo amadenari magana atanu, undi mirongo itanu. Babuze icyo bishyura, abarekera uwo mwenda. Muri abo bombi, ni uwuhe uzarusha undi kumukunda ?» Simoni arasubiza ati «Ndasanga ari uwarekewe umwenda munini.» Yezu aramubwira ati «Ushubije neza.»
Nuko ahindukirira wa mugore, abwira Simoni ati «Urabona uyu mugore ? Ninjiye mu nzu yawe ntiwansuka amazi ku birenge ; naho we yuhagije ibirenge byanjye amarira ye, maze abihanaguza imisatsi ye. Ntiwampobeye unsoma ; naho we kuva aho yinjiriye mu nzu, ntiyahwemye kunsoma ibirenge. Ntiwansize amavuta ahumura mu mutwe ; naho we yansize umubavu ku birenge. Ni cyo gitumye nkubwira nti : ibyaha bye byose uko bingana arabibabariwe, kubera urukundo rwe rwinshi. Naho ubabariwe bike, akunda buke.» Nuko Yezu abwira uwo mugore ati « Ibyaha byawe birakijijwe.» Abari kumwe na we ku meza batangira kwibaza bati « Uyu ni muntu ki ugeza n’aho gukiza ibyaha ?» Nuko Yezu abwira wa mugore ati «Ukwemera kwawe kuragukijije ; genda amahoro.»


text:
Isomo ryo mu Ibaruwa yandikiwe Abahebureyi 9,2-3.11-14
Bari barashinze ihema, rigizwe n’ibyumba bibiri. Icya mbere cyabagamo ikinyarumuri, n’imigati y’umumuriko, kikitwa ahatagatifu. Hirya y’umubambiko wa kabiri hakaba icyumba cyitwa ahatagatifu rwose. Igihe Kristu ahingukiye, yaje ari Umuherezagitambo mukuru, w’ibyiza bizaza. Yambukiranyije ingoro isumbije iya mbere agaciro n’ubutungane, itubatswe n’ikiganza cy’abantu, ari byo kuvuga ko itari iyo muri ibi byaremwe. Yinjiye rimwe rizima ahatagatifu rwose, atahinjiranye amaraso ya za ruhaya n’ay’ibimasa, ahubwo aye bwite, aturonkera atyo ubucungurwe bw’iteka. Niba koko amaraso ya za ruhaya n’ay’ibimasa, kimwe n’umuyonga w’inyana yatwitswe, bishobora gusukura no gutagatifuza umubiri w’abo byuhagijwe, nk’amaraso ya Kristu wituye Imana ho igitambo kitagira inenge ku bwa Roho Uhoraho, yo azarushaho ate gusukura umutima wacu, awukiza ibikorwa bitera urupfu, ngo dushobore gusingiza Imana Nzima?


text:
Dore uko Leta ya Paul Kagame yaciye Nyakatsi ! Gukenesha no gushinyagurira abaturage ni yo ntego Nyamukuru y’Agatsiko kari ku butegetsi mu Rwanda!
Source: Igitondo.com
Ibikorwa byo guca nyakatsi birakomeje hirya no hino mu gihugu. Hamwe na hamwe abaturage ubu barahangana n’ibibazo by’amazu bimukiyemo atuzuye neza.
Bamwe mu baturage bo mu midugudu ya Kinani na Bwezamenyo yo mu kagali ka Bunazi umurenge wa Karama mu karere ka Huye bavuga ko amazu bimukiyemo bava muri nyakatsi amwe n’amwe atuzuye ku buryo kuyabamo bigoranye. Ariko, ubuyobozi bw’uyu murenge bwo buvuga ko umuntu wimuwe muri nyakatsi agomba kuba afite aho kuba hadateye ikibazo.
Nk’urugero, Anasitaziya Hagenimana, umukecuru w’imyaka 87 y’amavuko, aba mu nzu ihomesheje ibidasesa igice kimwe (reba ifoto) kubera kubura intege zo kwiyubakira.
Anasitaziya Hagenimana
Agira ati : «Baransenyeye bampa amabati, ndaza nshinga ibi biti, mbituyemo …………..nta rugi ; imbeho ni yose …»
N’ubwo umuntu atareba mu cyumba araramo kubera ko kizengurutswe n’imisambi, uri hanze we areba mu nzu imbere kimwe n’uri imbere aba areba hanze .Uretse muri uyu mudugudu, iyo ugannye mu mudugudu wa Rwezamenyo bihana imbibi naho uhasanga amazu nk’iyi.
Bamwe mu batuye muri ayo mazu bavuga ko ari ubuyobozi bwabazanye, bazi ko bazabatuza mu nzu ariko ngo basanga batuye hanze.
Umusaza Misago uvuga ko afite imyaka 120 y’amavuko, aba muri kimwe mu byumba aho abana n’umukobwa we, gusa we ngo icyo yasabaga abayobozi ni ukumujyana mu nzu azajya abasha kota.
Umusaza Misago imbere y’inzu ye
Ubuyobozi bw’umurenge wa Karama iyo midugudu yombi ibarizwamo buvuga ko ubusanzwe ikibazo cya nyakatsi bari bamaze kukigera kure kuko abari bimuwe bose bari babashije gutuzwa.
Sebarinda Frederic, umunyamabanga nshingwabikorwa w’uyu murenge, avuga ko iki kibazo cyamenyekanye kandi ko kigiye gushakirwa igisubizo bidatinze.
« Kuba hari umuntu wasanga adafite inzu idahomye, ni uburangare bw’abayobozi bo ku rwego rwo hasi, ariko mu byumweru bibiri turaza kugikurikirana neza, tugera aho mu baturage ».
Gahunda yo guca nyakatsi yashyizweho na leta y’u Rwanda mu rwego rwo gutuza abaturage ahantu heza hagendanye n’icyerekezo.
Gusa hamwe na hamwe usanga hakiboneka ibibazo bitandukanye birimo kuba bamwe mu bavuye muri nyakatsi batarabonerwa aho gutura.
Ku bw’igitondo.com,
Rihard Dan Iraguha
MUJYANAMA/ROUEN (lundi, 31 octobre 2011 09:28)
(La Libre 31/10/2011)
La politique, innovante, de Kigali en matière de santé publique est une réussite. Bruno Meessen (Institut de médecine tropicale d’Anvers) nous dit pourquoi.
Bruno Meessen, chercheur à l’Institut de médecine tropicale d’Anvers, a coordonné un supplément(1) de la revue médicale internationale « Health Policy and Planning » d’octobre, financé par l’Unicef et consacré aux politiques de gratuité des soins de santé menées dans les pays pauvres ou à moyen revenu. M. Meessen, qui travaille depuis quelques années sur ce thème, a accepté de répondre aux questions de « La Libre Belgique », orientées plus spécifiquement sur le Rwanda et le Burundi, deux des quatorze sujets traités dans le supplément……………………………………………………………..
Le Rwanda fait figure de pionnier en Afrique avec son système de mutuelles « parce que le gouvernement en a fait son programme phare « , au contraire d’autres pays où elles comptent peu de membres et ne constituent donc pas une bonne stratégie pour accroître la couverture médicale de la population, explique Bruno Meessen.
« Au Rwanda, cela résulte d’une politique du pouvoir et cette stratégie rencontre un grand succès puisqu’une très forte proportion de la population utilise aujourd’hui les services de santé : consultations, accouchements assistés, planning familial, moustiquaires imprégnées En quelques années, les indicateurs de santé sont presque tous passés au vert, même pour les plus pauvres. Et grâce à ces mutuelles, les gens paient moins, pour être soignés, qu’en 2000. C’est un succès clair, net et incontestable. »
denise (jeudi, 27 octobre 2011 19:20)
ngo hari umugore wu muswa bahaye umwanya muri afrika kungiriza . uwo ni kayitesi slvie zainabo. nkubu koko u Rwanda kuki batanga umu candida nkuriya? niyo mpamvu ntaho tuzagera. umuntu nkuriya koko?uburenganzira bwikiremwa muntu akoramo ikigali.mubona hari icyo akora.umuswa gusa. yewe nabamutangaho umukandida ni nkawe.
Abapadiri bibjuju (jeudi, 27 octobre 2011 18:43)
Tugarutse ku mazina, ndibuka Sebijumba (Caisse Sociale)waramurebega uti IZINA NIRYO MUNTU. Jyewe iriya nkuru ya Rudakemwa yanyeretse ubuswa bwe. Iyo yandika itiku usanga ari umuhanga, kuko kwandika itiku byorohera bose. Namwe murebe uburyo Gashayija yamusubije.
Sha, aba « bapadiri » ni abaswa pe. Icyo bashoboye ni itiku!
Umuhanga (jeudi, 27 octobre 2011 18:34)
Gashayija
(mardi, 25 octobre 2011 16:15)
Padiri Fortunatus, urakoze kuli ubu buvanganzo aliko hali aho nshidikanya kwemeranya nawe:
1)Niyonzima: birantunguye ko usanisha ili zina n’ingagi kandi nali nzi ko baba bashaka kuvuga Imana, ko ali nzima, ko ali yo bugingo, ko ubuzima bw’abantu bworoshye ubw’Imana ali bwo bukomeye budahungabana, etc.
2)Amazina y’amoko adakunze kuboneka nka Gatutsi, Segatutsi, Gahima (uretse umwe ubu uzwi cyane): impamvu aya amazina ataboneka ahubwo hakaboneka Gahutu, Sebahutu, Sagahutu, Gatwa, Sagatwa, etc. ntekereza ko biva ku mateka ya politiki y’ u Rwanda. None se urabona kuva kuli republika ya mbere n’iya kabili umuntu yali kwita umwana we Gatutsi cg Mututsikazi, uwo mwana akazabaho ate, akazaca he, akiga ate, akabona akazi gute? Iryo zina ryali marque mbi tout simplement kubera impamvu socio-politiques. Kuli izo ngoma kwitwa umuhutu byali ishema (cg nta soni byali biteye). Kwitwa izina ririmo Twa wenda kubera icyo umutwa yakoreye umuryango cg impanuro bamukuyeho cg se kubera akana kavutse gasa n’agatwa, ntekereza ko ntakibi cyali kilimo kuko mu mateka y’u Rwanda abatwa ntakibi kibavugwaho. Bakunze kwibera iruhande ntibakoma, ntawe bishe ntawe bakijije. Cyakora tubakesha inkono twatetsemo twese amasafuriya ataraza. Ahubwo batugiriye akamaro gakomeye kuli icyongicyo. Kubitirirwa no kutabitirirwa ntacyo byali bitwaye.
3) Majoro: ntekereza ko waciye nanone iruhande witiranya iri zina n’ipeti. Ntekereza ko ahubwo rifitanye isano n’ijoro (nuit), bakaba barashakaga kuvuga ko abantu baraye amajoro/rubunda baharanira u Rwanda cg bategereje ko bwacya kabili (buli wese afite aho yiyumva muli izo cas ebyili). Ikindi ni uko bizwi cyane ko Habyarimana ntawigeze amwita Major ahubwo twamwitaga Jenerali (ibuke imvugo ngo mu Rwanda rwa Jenerali, ikivugo ngo « kagire Jenerali Perezida »).
Murakoze
MWENESEBAHINZI (jeudi, 27 octobre 2011 18:05)
NDASHIMIRA BYIMAZEYO ABASHYIZEHO LEPROPHET.FR UMUHANUZI. NTIHEZA KDI YIHANGANIRA IBITEKEREZO BYOSE BIHACIYE. YEMWE N’ABAHEZANGUNI NKANJYE W’UMUHUTU KDI UBYIYUMVAMO NDENSE N’ABAHEZANGUNI B’ABATUSTI. IYI N’INZIRA NYAKURI YATUMA ABANTU BAGERA KUBWIYUNGE NYABWO IYO BABONYE UKO BAVUGA IBITEKEREZO BYABO BATAGOMBYE KUREBA MUBITUGU BYABO CG NGO BAZIRE KO BATEKEREJE IBITANDANYE NIBYO rpf N’AGATSIKO BASHAKA. iYO NIYO DEMOCRACY KDI NIBWO BURYO RECONCILIATION ISHOKA IYO ABANTU BOSE BAHAWE IJAMBO. UTANZE IGITEKEREZI KITEMEWE NABOSE CYKANGWA AKEREKWA IMPAMVU KITANYUZE ABANDI ARIKO NTIBIMUFUNE, CG NGO BIMUCISHE UMUTWE CG NGO BIMUJYANEISHYANGA. HANORERO NJYE NDABONA RECONCILIATION YARATANGIYE.
ikihe rero kirageze ko abacinyi tubica abacanyi ntarangamutima yaba umuhutu cg umututsi agahanirwa amakosaye atari ukoyavutse. kuba umuhutu,cg umututsi ntibyitwe icyaha ahubwo twumve ko n’abantu bo mubwoko bumwe cg famille imwe atariko bahuza ibitekerezo kdi ibyo batagombye kubipfa. nkubu twese hamwe twemeye ko interahamwe zakoze nabi mukwica abatatsi ariko birababaje kugeza n’ubu kuba hakiri abatutsi bamwe batemera ko abahutu benshi inshuro nyinshi kurusha abatusi nabo bishe kdi kubishwe n’abatutsi bamwe. Nkubu ntikiri ibanga ko kagame ariwe nyrabayazana w’ibyagobyagwiririye abanyarwanda kumpande sose. igikwiye ubu twese nugushakirahamwe igihano akwiye. Afugwe, ashyirwe kurutare nkarumwe rwa kamegeri, yicwe, please prose the punishment kagame deserves and that is a part of healing all rwandands will needs the most.
may God bless rwanda and its people of course exclusive kagame n’agatsiko!!!!
UMUTWE WA KAGOME URAKENEWE (jeudi, 27 octobre 2011 17:39)
bIRAGARAGARA KO KAGAME YAHEMUKIYE ABANYARWANDA BOSE B’iNYABUTATU. nONE DUKENEYE iNTWARI YATANDUKA IGIHIMBA N’UMUTWE WE HANYUMA URWANDA N’ABARWO TUKAGIRA AMAHORO. iYONTWARI NINDE!!! NAGIRANGO N’ABANYARUBUGA MUBWISANZURE LEPROPHET.FR YADUHAYE DUTANGE IBITEKEREZO BINYURANYE KUGIHEMBI KIZAHABWA UZIVUGANA KAGAME VUBA KUKO KUGENDABWO YAGIYE!!!!!!!!!
ABATUTSI BAGORWA BAHU !!! (jeudi, 27 octobre 2011 16:49)


text:
Inyigisho yo ku wa gatandatu w’icyumweru cya 27 gisanzwe, B
Ku wa 10 Ukwakira 2015
AMASOMO: 1º. Yoweli 4, 12-21; 2º. Lk 11, 27-28
1. Buri wese muri twe arashaka guhirwa. Hari igihe yaba ariho nta mahoro nta mahwemo rwose. Biranashoboka ko kera yigeze kubaho mu mihangayiko n’amaganya. Ubu byaroroshye. Cyangwa se kuri bamwe biracyakomeje, bagumya kwibaza igihe kizagera bagatuza!
2. Arahirwa uwageze aho agatuza. Ni kenshi ubu yitegeraza abantu bamwe na bamwe akumva abagiriye impuhwe kuko abona ko bakibereye aho na we yahoze kera. Abona abantu bacuragana iminsi yose bakanakomeza kugenda bijimye: nta mahoro, nta bwuzu, nta buranga. Arahirwa ubona abo bose akifuza kugendana na bo kugira ngo abahumurize abafashe.
3. Barahirwa abiyoroshya bakemera gufashwa. Ni ukuri abavandimwe basobanukiwe n’ihirwe bafasha abandi kuryinjiramo. Iyaba twahoraga dutaka twese, nta waruvaruka. Ariko bibaho ko mu gihe bamwe bahora bashavuye, abandi bahora bakereye kubahumuriza. Ariko se imbaraga tuzivane he kugira ngo duhumurize abahungabanye?
4. Ibanga twaribwiwe na Yoweli umuhanuzi washishikarije umuryango w’Imana kwisubiraho, kwicuza no gutegereza umunsi w’urubanza rwa Nyagasani. Ibanga ry’ihirwe kandi, twaribwiwe na YEZU KIRISITU ubwe mu Ivanjiri tumaze kumva: Barahirwa abumva ijambo ry’Imana bakarizirikana mu mutima wabo. Amahirwe ntatangwa no kubaho no kuramba, ntazanwa no kubyara no guheka, ntanarangwa mu gutunga no gutunganirwa. Nyina wa YEZU, Bikira Mariya yarahiriwe kubera ko yemeye ugushaka kw’Imana. Yakiriye Jambo wayo ijana ku ijana. Ni aho uguhirwa kwe gushingiye. Barahirwa ababyeyi bacu: si ukubera ko babyaye neza…Barahirwa kuko bakiriye ubuzima bw’Imana muri bo. Barahirwa abavandimwe bacu: si uko dushobora kubafasha; barahirwa niba barabonye inzira igana ijuru. Barahirwa inshuti zacu; si uko duhura tukaganira: barahirwa niba bishimiye kubaho no kugana ijuru ku bwa YEZU KIRISITU bemeye kumenya, gukunda no gukurikira. Murahirwa rubyiruko kuko murangwa n’Urukundo rwa YEZU KIRISITU; amahirwe yanyu ntashingiye mu iraha ry’isi kuko kwishimira kwishimisha mu by’isi duteye umugongo iby’ijuru, bisozwa n’urupfu nta mukiro wundi.
YEZU KIRISITU asingirizwe abahire b’ukuri bitwa abatagatifu bisunze Bikira Mariya ubu bakaba baganje mu ijuru ijabiro. Abo duhimbaza none badusabire by’umwihariko: Tomasi wa Viyanuweva, Daniyeri Komboni, Telikilida. Kasiyo, Fororensiyo, Gisilani, Fransisiko wa Borujiya, Ludoviko Beritarandi, Jerewo na Hugolini.
Padiri Cyprien BIZIMANA


text:
KWIZERA NO KUMVIRA INTAMBWE ZITUGEZA KU MASEZERANO Y’IMANA
Kuwa3, Le24/08/2022
1Sam15:22
Samweli aramusubiza ati “Mbese Uwiteka yishimira ibitambo byoswa n’ibindi bitambo kuruta uko yakwishimira umwumviye? Erega kumvira kuruta ibitambo, kandi kwitonda kukaruta ibinure by’amasekurume y’intama.
KUMVIRA
👉🏾Nk’uko twabivuze, nyuma yo kumva (ugasobanukirwa ibyo ubwiwe) hakurikiraho kwizera, nyuma yo kwizera hakabona kubaho kumvira.
Kumvira ni ugushyira mu bikorwa ibyo wabwiwe uko wabibwiye hatabayeho kugabanya cyangwa kongera ku byo wabwiwe.
Ukwiriye kwitoza kumvira Imana kuko kuyumvira bizana umugisha kutayumvira bikazana umuvumo.
Nimwemera mukumvira muzarya ibyiza byo mu gihugu.
Ariko nimwanga mukagoma inkota izabarya”, kuko akanwa k’Uwiteka ari ko kabivuze.
Yesaya1:19-20
Maranata!!!


text:
Hari abifuza gufashwa kuzirika ibisenge by’inzu
Abaturage batishoboye mu Karere ka Ruhango, barasaba guhabwa ubufasha bwo kubona imigozi yabugenewe mu kuzirika ibisenge by’inzu, no guhabwa ubumenyi mu kuzirika izo nzu mu rwego rwo gukumira ibiza bishobora guterwa n’ingaruka y’imvura y’umuhindo igiye kugwa.
Ibyo barabivuga mu gihe Minisiteri ishinzwe ibikorwa by’ubutabazi (MINEMA), isaba Abanyarwanda kwitwararika mu mvura y’Umuhindo bakazirika ibisenge by’inzu, kugira ngo bidatwarwa n’umuyaga, no kubaka za fondasiyo zitega amazi ashobora gusenya amazu ahereye hasi.
Mu gace k’amayaga ahakunze kugaragara ibisenge by’amazu biguruka, n’atwarwa n’amazi kubera imiterere yaho, abaturage bavuga ko bakeneye ubufasha aho bigaragara ko abaturage badafite ubushobozi n’ubumenyi bwo kuzirika ibisenge by’amazu.
Umwe mu batuye mu Murenge wa Kinazi wubakiwe inzu kuko atari yishoboye avuga ko nk’abatishoboye bahabwa isakaro ry’amabati, bakabura ubushobozi bwo kugura imigozi yo kuzirika ibisenge cyangwa abubakirwa amazu hakaba igihe imigozi iba mikeya, bagashyiraho iyabonetse ku buryo iyo umuyaga uje uyasakambura.
Agira ati “Hari ubwo tutazirika ibisenge cyangwa bikazirikwa nabi, twifuza ubufasha mu bumenyi tukamenya uko ibisenge bizirikwa, n’ubushobozi bwo kuzirika amazu kuko hari igihe baduha isakaro, imigozi ikaba mike ntubashe kwigurira indi n’ubundi umuyaga waza ukabitwara”.
Sebugabo Emmanuel na we ahamya ko ibiza bikunze kugaragara ku Mayaga ari umuyaga mwinshi utwara ibisenge by’amazu, uterwa no kuba nta mashyamba ahagije ahari, kandi hakaba abaturage badashoboye kwigurira imigozi yo kuzirika ibisenge by’amazu.
Agira ati, “Abantu muri aka karere baratandukanye hari abadafite ubumenyi mu kuzirika ibisenge by’amazu, mbese hakorwe ubukangurambaga abishoboye babishishikarizwe abatabishoboye bafashwe”.
Minisitiri ushinzwe ibikorwa by’ubutabazi, Kayisire Marie Solange, avuga ko muri iyi minsi ari igihe cyiza abaturage baba badafite imirimo myinshi y’ubuhinzi, ku buryo bafite umwanya wo guhana imiganda yo gufatanya kuzirika ibisenge by’amazu, by’umwihariko mu gace k’Amayaga kadafite ibiti byinshi birinda umuyaga no kuguruka kw’amazu.
Asaba abaturage gusibura imirwanyasuri no guhanga indi mishya, kandi ko abayobozi babishinzwe bibutsa abaturage, kugira ngo hatabaho kurangara imvura ikazagwa iteza ibibazo kandi ubundi ari umugisha.
Agira ati “Abayobozi basanzwe babikangurira abaturage kugira ngo bahore bibuka ko bashinzwe kwita ku kurwanya isuri, inzego z’ibanze zigomba gushyiramo ingufu kugira ngo imibereho myiza y’abaturage idahungabana”.
Ku kijyanye n’abavuga ko badafite ubushobozi, umuyobozi wungirije ushinzwe ubukungu mu Karere ka Ruhango Rusiribana JMV ashishikariza abaturage kwitegura imvura y’umuhindo bazirika ibisenge by’amazu yabo, aho badafite ubushobozi bagafashwa.
Agira ati “Ubukangurambaga turimo na MINEMA bugamije ko nibura umuturage ufite ubushobozi arwanya isuri, akazirika igisenge akanubakira inkengero z’inzu ye kugira ngo twirinde ibiza, utabishoboye tukamufasha mu bundi buryo”.
Ubukangurambaga bwa Minisiteri Ishinzwe Imicungire y’Ibiza buri gukorwa hirya no hino mu Gihugu, mu gihe imvura y’umuhindo yatangiye guteguza ko igiye kugwa, hakaba hagamijwe kurinda ingaruka zaterwa n’ibiza byagakwiye kwirindwa.


text:
Muri iki gihe indwara z’umutima ziri guhitana benshi kubera imibereho ya buri munsi iba itameze neza, hamwe usanga abantu benshi bafite umubyibuho ukabije, badakora siporo n’ibindi. Ubushakashatsi butandukanye bwagaragaje ko ubuki bwifitemo ubushobozi bwo kurinda izi ndwara zifata umutima ndetse bukaba bwanafasha mu kuvura zimwe muri zo.
N’ubwo abantu bamenyereye ko ubuki bushyirwa mu migati, bugashyirwa mu byo kunywa bitandukanye cyane cyane nk’icyayi ariko muri rusange ubuki bufite akamaro gakomeye ko kurinda no kuvura indwara z’umutima. Dore akamaro k’ubuki mu kurinda no kuvura indwara z’umutima:
Ubuki bugizwe n’intungamubiri nyinshi, muri zo twavugamo nka:
• Ibitera ingufu
• Imyunyungugu nka : Sodium,Potassium,Calcium,Fer,Magnesium,…
• Isukari y’umwimerere
• Za vitamin zitandukanye nka : A,B6,B12,C,D
• Za protein zitandukanye,…….
Dore rero ibyiza by’ubuki ku mikorere y’umutima wacu
1. Ubuki butuma umutima utera neza: Ubushakashatsi bwagaragaje ko ubuki bufasha umutima gutera neza, nka ba bantu rero umutima wabo uba utera nabi ni byiza ko yajya byibura arya ku buki mbere yo kurya.
2. Ubuki bwongerera imbaraga umutima: Burya uko umuntu agenda asaza,umutima ugenda utakaza imbaraga ukagenda unanirwa,ubuki rero burya ngo ni bwiza mu gutuma umutima wawe ugira imbaraga bityo ntucike intege ku buryo bworoshye.
3. Ubuki butuma amaraso atembera neza mu mutima: Iyo amaraso adatembera neza mu mutima,umutima nawo ntubasha gusunika amaraso neza mu mubiri,ibi rero bituma umubiri wose ugira ikibazo.Ngo ni byiza byibuze kurya utuyiko 3 tw’ubuki ku munsi kugira ngo wirinde icyo kibazo.
4. Ubuki bugabanya urugimbu mu mutima: Iya urugimbu (Cholesterol) rubaye rwinshi mu mitsi y’umutima,irifunga bityo bigatera indwara y’umutima bita coronary heart disease,ubuki rero bufasha gusukura iyi mitsi yo mu mutima.Ni byiza gufata byibuze utuyiko 3 tw’ubuki ku munsi.
5. Ubuki bugabanya ububabare bw’umutima: Ku barwaye umutima, usanga akenshi bababara mu gatuza mu gice umutima uherereyemo,iyo urya byibuze hagati y’utuyiko 3 na 5 tw’ubuki ku munsi birinda uko kubabara k’umutima.
Icyitonderwa: Nubwo tumaze kubona ko ubuki ari bwiza ku mikorere y’umutima, birabujijwe guha ubuki abana bari hasi y’umwaka 1 kuko bushobora ku batera ikibazo.
Source:inyarwanda.com
www.healthline.com,www.pulse.com
[email protected]


text:
Menya uko bategura potage bonne femme (leek potato soup)
Potage bonne femme igizwe n’imboga dusanga hasi. Vital Ngiruwonsanga akorera muri Alimentation du Carrefour i Muhanga aravuga uko potage bonne femme itegurwa n’ibiba bikenewe.
Dore ibyo ugomba kuba ufite.
- Puwalo;
- Ibirayi;
- Beure (amavuta) cyangwa marigarine;
- Perisire ikataguye cyane ;
- Umufa w’imboga(caroti ,igitunguru,cereli,puwavuro n’ikibabi cya laurier. Ibi byose bitogosheje mu mazi);
- Creme flesh cyangwa amata;
- Umunyu;
- Cube maggi.
Ibi byose urabisukura neza,ukabishyira mu isafuriya. Ugafata amavuta cyangwa marigarine ugashyira mu isafuriya iri ku muriro ukirinda ko byatura; ugashyiramo puwalo zikase ukirinda ko zihindura ibara kandi ugakoresha umuriro muke nyuma ugashyiramo wa mufa w’imboga. Nyuma y’iminota 40 ugashyiramo ibirayi wakasemo uduce duto na perisile ikataguyemo duto; ibi birangiye ushyiramo ya creme flesh cyangwa amata, bimaze gushya ubikuraho ukabisya. Iyo birangiye usubiza ku muriro muke. Ugashyiramo cube maggi n’umunyu muke.
Iyi potage iherekezwa n’umugati kandi ikanywebwa ishyushye.